ועדת העלייה, הקליטה והתפוצות, כנסת 25, פרוטוקול מספר 115, 2023-12-20 00:00

עודד פורר: בוקר טוב לכולם

עודד פורר:  אני מתכבד לפתוח את ישיבת ועדת העלייה, הקליטה והתפוצות

עודד פורר:  היום ה-20 בדצמבר 2023, ח' בטבת תשפ"ד

עודד פורר:  הנושא הוא היערכות משרד העלייה והקליטה לקליטת עולים חדשים בעקבות מלחמת 'חרבות ברזל'

עודד פורר:  הישיבה בנוכחות שר העלייה והקליטה ומנכ"ל משרדו, ברוכים הבאים

עודד פורר:       אנחנו נרצה להתמקד בשלושה נושאים מרכזיים

עודד פורר:  הראשון הוא כמובן ההיערכות למה שיכול אולי או שאנחנו מקווים שיקרה אחרי המלחמה, וזה קליטה של הרבה מאוד עולים

עודד פורר:  בתוך גם סוגיית המדענים העולים והתושבים החוזרים, שזו סוגיה שעלתה פה לדיון וגם היא נוגעת במה שקורה נוכח המלחמה

עודד פורר:  זאת אומרת, אנחנו רואים הזדמנות מאוד-מאוד גדולה בלהחזיר לפה הרבה מאוד מדענים תושבים חוזרים, בין אם זה רופאים ,בעלי מקצועות כאלה וחוקרים, נוכח מה שקורה בעלייה באנטישמיות בהרבה מאוד מוסדות אקדמיים בעולם

עודד פורר:      ובנוסף, נושא שעלה כאן בוועדה ועלה גם בוועדת הכלכלה, וזה הקרן לסיוע לעסקים של עולים, שפעלה עד 2019, ומאז הפסיקה את פעולתה

עודד פורר:  היום נוכח המלחמה והצורך לגייס אשראי הדבר הזה עלה ביתר שאת כמשהו שאנחנו חושבים שראוי, אפשר וצריך למצוא את הדרך לחדש אותו

עודד פורר:  אנחנו בחודשיים האחרונים, אדוני השר, עסקנו פה הרבה מאוד קודם כול בנושא המאבק באנטישמיות וההשפעה על הקהילות היהודיות בעולם

עודד פורר:  מתוך כך, האנטישמיות גם יכולה להפוך לאחד מגורמי הדחיפה לעלייה, אבל לא רק

עודד פורר:  בתוך זה יש גם נושאים שתלויים באיך מטפלים כאן בקליטה

עודד פורר:  ואז כשטיפלנו בנושא של 'חרבות ברזל' עלו הרבה פעמים הבעיות של עסקים של עולים שנמצאים כאן

עודד פורר:  ישנן את הבעיות השוטפות, שזה דיון שאנחנו נקיים גם בהמשך השבוע עם בנק ישראל, והבעיות האלה

עודד פורר:  אבל גם הבעיות שנוגעות בגיוס אשראי

עודד פורר:       מעבר לזה, עשינו פה עבודה מאוד יסודית של מתן שירות בשפות על ידי כלל משרדי הממשלה

עודד פורר:  המשרד שלך נרתם, הסמנכ"ל שלך, רותם, הפך לאורח כבוד פה בוועדה מידי שבוע, עשינו שבעה דיונים, אבל באמת הצלחנו לפצח בהרבה מאוד משרדים

עודד פורר:  באמת עשו עבודה במובן הזה, המשרד שלך

עודד פורר:  וגם אני חייב להגיד שמשרדי הממשלה האחרים בסופו של דבר הצליחו, הצלחנו לפצח את העניין הזה כמעט באופן מוחלט

עודד פורר:  הנתונים שכרגע אנחנו רואים ואנחנו מקבלים הם נתונים של פתיחת תיקים, רק צריך לזכור שפתיחת תיקים היא אירוע ראשון

עודד פורר:  היא לא בהכרח אומרת גם שתהיה עלייה, אבל היא בהחלט משהו שאני חושב שאפשר לייצר

עודד פורר:  אני בתוך כך אזכיר שיש כאן סוגיות שהן מעבר לזה, אבל אנחנו מזהים - - -     

אופיר סופר: יש דברים שאנחנו לא יודעים

אופיר סופר:  התפוצות

עודד פורר: אה, יכול להיות

עודד פורר:  אבל אנחנו כן מזהים בעיה בכל מה שנוגע לעלייה מרוסיה, מבחינת יכולת קבלת השירות שם

עודד פורר:  זה לא נובע מבעיות או מאי-פעילות שם, אלא מבעיות אובייקטיביות לבצע שם חלק מהפעילויות וההנחיות, מה שמחייב, לדעתי, לתת מענה

עודד פורר:  אנחנו רואים את זה גם במספרים, שעוד פעם יש מן סוג של חסימה

עודד פורר:  אני כן רוצה לברך על סוגיה שנפתרה פה במהלך השנה, וזה הנושא של שכר מורי האולפנים והסכם השכר שלהם

עודד פורר:  גם בזה עשינו פה אני לא יודע כמה ישיבות

עודד פורר:  כמה? 6-7 ישיבות?     

שלומית אבינח: 13

עודד פורר: 13

עודד פורר:  אבל גם הנושא הזה נפתר ואני רוצה לברך על זה

עודד פורר:  יש עוד סוגיות שעלו פה גם בדיון הקודם, שחלקן לא הצלחנו בתקציב לעשות

עודד פורר:  אם זה קיצור והגדלת הסיוע לשכר דירה, הגדלת סל הקליטה ונושא של חסמים בתעסוקה

עודד פורר:  זהו

עודד פורר:  מפה אני רוצה לתת גם את הבמה לך להציג את הפעילות, ואז נפתח את זה לדיון בעיקר בדברים שרצינו

אופיר סופר: כן, אני אתחיל לדבר כמה דקות בלי מצגת, ולאחר מכן המנכ"ל יעבור על המצגת

אופיר סופר:  אז קודם כול, בוקר טוב, תודה רבה, אדוני יושב-הראש, על ההזדמנות להציג את הפעילות של המשרד

אופיר סופר:  ברשותך, כמה דברים כלליים

אופיר סופר:  הימים בסופו של דבר הם ימי לחימה, ימים קשים

אופיר סופר:  אני חושב שגם במשרד, לצערנו, השכול פקד בקרב עובדי המשרד

אופיר סופר:  גם לוחם אחד פצוע, בן של אחת העובדות

אופיר סופר:  והמשרד, שזה משרד שהוא רגיל לעבוד בחירום, עבד בחירום

אופיר סופר:  אני יכול לפרגן למנכ"ל ולעובדים ולא לעצמי, ואני חושב שעבדו בחירום בצורה מצוינת

אופיר סופר:  וללא ספק השכול נוגע באוכלוסיית העולים

אופיר סופר:  גם היום יש לנו את הלוויה של בוריס, חייל בודד, שעלה בנעל"ה

אופיר סופר:  והדברים הם קשורים בסוף

אופיר סופר:  אני חושב שמשרד העלייה, אני עכשיו, בביקור הקצר בפריז ביריד העלייה, הרגשתי מאוד את המשמעות של מה שאנחנו עושים פה במדינה הזאת

אופיר סופר:  הרגשתי את זה, כי אתה הדגשת לא מעט את סוגיית האנטישמיות, והיא בהחלט טריגר וזרז לעלייה כגורם דחיפה

אופיר סופר:       אבל אווירת הסולידריות, ואיך אנחנו חיים כאן במדינת ישראל, היא בהחלט גורם משיכה

אופיר סופר:  והרבה מהעולים מציינים את זה

אופיר סופר:  כי ראינו את כולם ביחד

אופיר סופר:  ראינו שגם ימין וגם שמאל, ראינו את כל האווירה, חילוניים, דתיים וכולי, את כל תחושת הסולידריות הזאת – מציינים את זה כגורם משמעותי

אופיר סופר:  הרבה אנשים אמרו "ראינו את התמונות של ה-7 באוקטובר והחלטנו לעשות עלייה"

אופיר סופר:  עכשיו, אתה שומע בקול, במיתרי הקול, שזה לא פייק

אופיר סופר:  אתה שומע את ההתרגשות

אופיר סופר:  אתה רואה את האנשים שאמרו שהם פחות חיו בעולם שהיה מחובר לציונות ויהדות

אופיר סופר:  לפחות אני זוכר גברת אחת כזאת שדיברה על הדברים האלו

אופיר סופר:       אני רוצה להזכיר לכולנו שבסוף אנחנו צריכים להמשיך להקים כאן חברת מופת

אופיר סופר:  חברת מופת ברוח חזון הנביאים, וזה גם מה שיעודד אנשים לעלות לארץ

אופיר סופר:  אז נכון, יש סוגיות שאנחנו משאירים ליום שאחרי; סוגיית האחריות, כל הדיונים של מי אשם ומה אשם

אופיר סופר:  משאירים את זה ליום שאחרי

אופיר סופר:  אני אומר את זה כי אתמול הייתה לי שיחה עם יהודי מארצות הברית שאמר לי "תקשיב, גם אחרי אירוע ה-11 בספטמבר הייתה אצלנו תחושת סולידריות ארוכה

אופיר סופר:  חודשים ואולי יותר מחודשים

אופיר סופר:  אבל הסיפור הזה התפוצץ מתישהו וחזרנו להיות חברה מקוטבת"

אופיר סופר:  ואני חושב שלנו בישראל אסור שזה יקרה

אופיר סופר:  ואת זה, לזה לא צריך לחכות ליום שאחרי – את זה מעצבים כבר עכשיו

אופיר סופר:  כי גם היום יש מחלוקות וגם היום צריך לדעת איך חולקים, ועושים את זה בצורה מכובדת

אופיר סופר:       ואני אומר יותר מזה, אין לי ציפייה שהמחלוקות ייעלמו, כן? אין לי ציפייה שהמחלוקות ייעלמו, וכן יש לי ציפייה שבתקופת מלחמה המחלוקות יהיו יותר בצד כי יש כאלה שאפשר לדחות

אופיר סופר:  אבל יש מחלוקות שאי אפשר לדחות אותן, שהן קשורות עכשיו לאיך נלחמים

אופיר סופר:  אבל כן הציפייה שלי היא שהדברים ייעשו ברוח ראויה

אופיר סופר:  יש דברים שאתה אומר אותם בחדרים סגורים, כי הם צריכים להיאמר בחדרים סגורים

אופיר סופר:  מתישהו כולם ידעו מה אמרת כי זה כתוב בפרוטוקולים

אופיר סופר:  אז לא צריך להכניס גורמים שהם לא נמצאים בקרנבל שלנו, של הפוליטיקאים; נקרא לזה רמטכ"ל ומפקדי צה"ל – לא צריך להכניס אותם לקרנבל של הכנסת

אופיר סופר:  והראוי הוא שגם הקרנבל של הכנסת פחות ייראה קרנבל וייראה יותר ככנסת

אופיר סופר:  עכשיו, אני אומר את הדברים האלה כי אני חושב שהדברים האלה משמעותיים, ויכול להיות שבעוד חודש-חודשיים כבר לא יהיה מי שיקשיב להם, אז אני אומר אותם עכשיו

אופיר סופר:      כשהיו הדלפות ראשונות מהקבינט, אמרתי "חבר'ה, אם אתם רוצים שהקבינט ייראה כמו קבינט 'צוק איתן' אז בסדר, אבל אנחנו לא חיים באירוע 'צוק איתן', אנחנו חיים באירוע הרבה יותר מורכב, וגם מה שהיה ב'צוק איתן' זה לא בסדר"

אופיר סופר:  וזאת הרוח שאנחנו צריכים, וכשתהיה רוח כזו שיודעים לחלוק ויודעים לעשות את זה בצורה מכובדת וראויה, אני מאמין שגם האנשים שפתחו את התיקים יממשו אחר כך את העלייה שלהם

אופיר סופר:       ברשותך, אלה אולי קצת דברים של עבר, אבל אני כן רוצה לעבור לדברים הספציפיים

אופיר סופר:  המשרד, בחודש וחצי הראשון, אולי בחודש הראשון, פחות התעסק בעלייה מטבע הדברים, יותר התעסק בחוסן הקהילתי של העולים

אופיר סופר:  יותר התעסק בטיפול בעולים, והיה קשור בהחלט לפינויים

אופיר סופר:  בין אם זה פינוי אורגני של קהילות מאיבים ואחרים, ובין אם זה פינוי של עיריית שדרות ואז היינו צריכים לדעת איפה העולים

אופיר סופר:      אז בקריית שמונה ידענו לטפל בבני מנשה למשל, או באיבים בצורה יותר אורגנית, אבל היו מקומות שהיינו צריכים להתמודד עם זה

אופיר סופר:  אני לא משלה את עצמי שהכל נעשה בצורה מעולה

אופיר סופר:  לא הכל נעשה בצורה מעולה, אבל הכל נעשה בהשתדלות גדולה, ואני באמת מאוד התרשמתי מהעבודה המקצועית של עובדי המשרד, מדברים שהמשרד, שיחסית בשנים האחרונות היה מאוד מתורגל לעבוד במתכונת של חירום

אופיר סופר:  אני מזכיר שתוך כדי הקורונה המשרד המשיך לעודד עלייה, והיה פה גם כן גל עלייה גדול שחווינו בתקופה האחרונה

אופיר סופר:  ואני חושב שהמאפיינים האלה מאפיינים גם כן את התרבות הארגונית של המשרד

אופיר סופר:  וזה מאוד בא לידי ביטוי

אופיר סופר:      עסקנו גם לא מעט בנושא החוסן של העולים

אופיר סופר:  וכשהבנו שיש לנו יתרון יחסי בשפות, אז ביקשנו באמת להיכנס להיבט של ההסברה בשפות

אופיר סופר:  נכון, הנושא של מכרזים ובירוקרטיות, אז לקח לנו טיפה יותר זמן להיכנס לזה בצורה יותר חזקה ומשמעותית

אופיר סופר:  אבל נכנסנו לזה וזה מנגנון שאולי צריך, מה שנקרא, יש דברים שגם צריך לבנות אותם, אז אני מקווה שאנחנו נתחזק ונעבוד ונשתפר בזה

אופיר סופר:  עבדנו עם עמותת "משאבים", אמרתי, בהקשר של החוסן

אופיר סופר:  ועכשיו, כרגע, אתגרי העלייה הם האתגרים שעומדים לפנינו

אופיר סופר:  אז אתמול מישהו העיר שבאמת יש ירידה בעלייה

אופיר סופר:  ברור שתהיה ירידה בעלייה בזמן מלחמה

אופיר סופר:  אבל האנשים שבוחרים לעלות למדינה במלחמה הם אנשים שכנראה לא באים לכאן רק בגלל כל מיני תועלות, אלא אנשים שרוצים להיות חלק מעם ישראל ומביעים אמון במדינת ישראל, ורוצים להיכנס אולי מתחת לאלונקה

אופיר סופר:  והעלייה היא מבורכת

אופיר סופר:  וגם אם היא פחתה היא עדיין מוברכת, ואנחנו צריכים להעריך את העלייה הזאת ולברך עליה

אופיר סופר:      עכשיו אני אומר, לצד זאת, אנחנו רואים נתוני פתיחת תיקים

אופיר סופר:  עכשיו, נתוני פתיחת תיקים הם בעלייה דרמטית

אופיר סופר:  אם זה מצרפת ב-430%, צפון אמריקה אנחנו רואים עלייה גדולה, קרוב ל-100%, לדעתי סביב ה-87% או 90%

אופיר סופר:  גם בבריטניה אנחנו רואים התעוררות, שזו מדינה שיחסית המספרים שם פחות גדולים

אופיר סופר:  ואנחנו בהחלט צריכים לדעת להיענות לכל הדברים האלה, לחבק אותם

אופיר סופר:  אז אולי זו לא עלייה של מיליונים, אולי זאת לא עלייה של עשרות אלפים בבת אחת

אופיר סופר:  אבל אני חושב שאם נדע לחבק את זה כמו שצריך, אז אנחנו בהחלט נראה פה ברכה ותרומה גדולה

אופיר סופר:       עכשיו, אנחנו בשנה האחרונה עמלנו על מספר לבנות שבהחלט אני רואה אותן באות לידי ביטוי בתרומה להיערכות לעלייה עכשיו

אופיר סופר:  אני כרגע שם בצד את כל הדיונים הסגורים של דיוני החירום, בעיקר אחרי האירוע בדגסטן, ועוד מדינות אחרות שאני פחות רוצה לדבר על זה רגע, אבל התקיימו מספר דיוני חירום בהקשר הזה

אופיר סופר:  גם שלנו עם המל"ל ועם משרד החוץ ועם הגורמים הנוספים

אופיר סופר:  זאת אומרת, גם ברמה שלי וגם ברמה של המנכ"ל, של אביחי, בהקשרים המקצועיים

אופיר סופר:  והלבנות שכן נגענו בהן, אז יושב-הראש, אתה הזכרת את כל נושא השירות שרותם מוביל, שאני חושב שזה דבר מבורך מאוד

אופיר סופר:  אנחנו מוסיפים פה עוד לבנה של ממש ליווי אישי

אופיר סופר:  לליווי האישי יש משמעות של התמודדות עם הבירוקרטיה, התמודדות עם בטחון

אופיר סופר:  ואני מזכיר שהתחלנו איזושהי עבודת מטה על הבירוקרטיה, אבל יכול להיות שנצטרך, בגלל העיסוק של המשרדים האחרים, למקד אותה יותר למקצועות היותר רלוונטיים לתקופה הקרובה

אופיר סופר:  ואנחנו לא נוריד את ידנו מהמלאכה הזאת

אופיר סופר:  הליווי האישי הוא ממש פרויקט ביחד עם הסוכנות היהודית, כמובן, ועם הגלובל וכל הזה

אופיר סופר:  אנחנו עובדים על העניין הזה והמנכ"ל ירחיב, מה שנקרא, ירד יותר לפרטים, אם תרצה

אופיר סופר:      סוגיית העברית: המשרד השקיע לדעתי 65 מיליון שקלים, מה שנקרא, אקסטרה מעל משרד החינוך

אופיר סופר:  אלה מספרים חסרי תקדים בהשקעה בעברית

אופיר סופר:  אבל לצד זאת אנחנו מקדמים רפורמה שעוסקת במנעד רחב

אופיר סופר:  מובילה את זה סיון הסמנכ"לית, יחד עם חברות ייעוץ מבחוץ, שתעסוק גם באונליין, גם במנעד שיאפשר יותר, שייגע יותר בצעירים ואחרים

אופיר סופר:  לבנה מאוד-מאוד חשובה

אופיר סופר:  להעביר גם כן את הלמידה לעברית יותר, דברים שנעשו כבר בעבר, אבל להעביר אותה יותר קדימה

אופיר סופר:  זאת אומרת, לטרום עלייה

אופיר סופר:      אתה יודע מה? סוגייה שהיא לא קשורה - יש חייל שיצא עכשיו מעזה

אופיר סופר:  היום בחמש בבוקר

אופיר סופר:  במקרה יש לי איתו היכרות אישית ואנחנו דואגים שהוא יגיע לבית הדין עוד היום כדי להתגייר, להשלים את הגיור

אופיר סופר:  ואני אומר, סוגייה שהיא היום בימים האלה מקבלת רגישות יתר

אופיר סופר:  אז מעבר לפתרון הספציפי אנחנו מקדמים, קידמנו בשקט, צריך לומר, בלי הרבה רעש, יחד עם הסוכנות היהודית, את תוכנית "נתיב", שתעבוד על תוכניות קצרות של הסוכנות היהודית

אופיר סופר:  מה שנקרא, עוד בטרם הגיוס

אופיר סופר:  אני חושב שגם זה ברכה גדולה, לא מכריחים אף אחד, לא מחייבים אף אחד

אופיר סופר:  אבל בהחלט, בהיבט ההסברתי, ואנחנו נותנים את האנשים את ההזדמנות לעשות את זה לא תוך כדי השירות אלא אפילו לפני השירות

אופיר סופר:  שוחחנו על זה גם לא מעט

אופיר סופר:  ואני חושב שזה דבר מבורך

אופיר סופר:       תראה, סוגיית המדענים; אז אני יודע שקצת, אני לא רוצה לדבר על התקופה שהייתה לפני כן ועל הקמפיינים, אבל אנחנו, משרד העלייה והקליטה ב-2020 השקיע 15 מיליון; ב-2021 – 16 מיליון; ב-2022 – 17 מיליון; וב-2023 – 24 מיליון

אופיר סופר:  אנחנו נמשיך להשקיע בכל הסוגייה של המדענים ושיתוף הפעולה עם האוניברסיטאות

אופיר סופר:  זה חשוב לנו

אופיר סופר:  וזה חשוב לנו לא רק בגלל הערך הספציפי שאתה דיברת עליו, יושב-הראש, אלא אנחנו רוצים שיתוף פעולה מאוד-מאוד משמעותי עם האוניברסיטאות

אופיר סופר:       יש עבודה שמינהל הסטודנטים מוביל יחד עם מירי ואיציק בהקשר של תוכניות לצעירים

אופיר סופר:  גם כן, עבודת מטה ארוכה שהמשרד עושה

אופיר סופר:  תוכניות שנפתחו בשפות

אופיר סופר:  אגב, תוכנית גם בינלאומיות

אופיר סופר:  אנחנו מבינים שלא כולם יכולים לקבל את ההחלטה שהם כרגע מבצעים את העלייה ביום אחד, אז תוכנית בינלאומית מאפשרת לאנשים, מה שנקרא, להיכנס ברוגע ובמתינות לתהליך העלייה והקליטה

אופיר סופר:  אבל זה דבר משמעותי

אופיר סופר:      הקמנו מינהלת רופאים

אופיר סופר:  גם, תהליך שהתחיל ביחד עם משרד הבריאות

אופיר סופר:  יהיו לזה שותפים גם כן משרד נגב גליל ואחרים

אופיר סופר:  אבל, מינהלת רופאים, שכולנו מכירים את המחסור ברופאים, כי עולי שנות ה-90, מה שנקרא, מתבגרים

אופיר סופר:  אנחנו כמדינה לא מצליחים עדיין לייצר את המכסה הנכונה

אופיר סופר:  אין ספק, זאת אומרת, שהתרומה, אחת מהתרומות הבולטות של העלייה זה בסוגיית הרפואה

אופיר סופר:  נפגשתי באחד הביקורים ברמב"ם, נדמה לי, לפני כשבועיים, חוץ מזה שכל הרופאים שם מדברים עברית יותר טוב ממני, ומזה נדהמתי, אז הם כנראה רופאים מצוינים

אופיר סופר:  ואנחנו נמשיך לקדם את זה

אופיר סופר:  זה פרויקט מאוד-מאוד חשוב

אופיר סופר:       עכשיו, לא השארנו את זה רק ברמת הרופאים, גם בשיחה עם יושבת-ראש מועצת הפסיכולוגים הכנסנו גם את כל הנושא שאנחנו מדינה שתצטרך לטפל בטראומה

אופיר סופר:  נצטרך לטפל בטראומה ובצורה רחבה, וגם הסיפור של הפסיכולוגים נכנס לכאן

אופיר סופר:      אגב, כל מקצועות הרפואה נכנסים

אופיר סופר:  ד"ר אפרת אפללו ממשרד הבריאות, אשת מקצוע מהמעלה הראשונה

אופיר סופר:  אגב, תפקיד שהיה עליו ביקוש מדהים

אופיר סופר:  מדהים

אופיר סופר:  אני צופה למינהלת הזאת הצלחה גדולה, בעזרת השם

אופיר סופר:  עכשיו, אני אגיד סוגיות שאנחנו צריכים להתקדם בהן בהחלט; הסוגייה של התעסוקה, זה מאוד בלט לי בביקור בצרפת עכשיו, הסוגיות של העצמאיים

אופיר סופר:  זה בהחלט מתכתב עם הכתובת שאתה מכוון אליה בהקשר של קרן הסיוע לעצמאיים

אופיר סופר:  יכול להיות שזה לא רק צריך להיות לעסקים חדשים, אלא עכשיו גם להציל עסקים של עולים שעלו בשנים האחרונות ויהיה להם יותר - - -     

עודד פורר: קרן הסיוע שהייתה נתנה מענה לכל מי שהוא עולה עד עשר שנים בארץ

עודד פורר:  הוא יכול היה לפנות לקרן הזו ולקחת הלוואה ואת הסיוע

עודד פורר:  אגב, ההחזר של הקרן הזו היה למעלה מ-95%

עודד פורר:  זה פשוט היה מוצלח

עודד פורר:  אין משהו אחר להגיד

אופיר סופר: כן

אופיר סופר:  אלה הדברים העיקריים

אופיר סופר:  עוד שתי נקודות מאוד-מאוד משמעותיות; נושא פתרונות הדיור – אתה דיברת על הסוגייה שדיברנו, ואנחנו לא ירדנו מזה

אופיר סופר:  את דיוני התקציב סיכמנו בזה שאנחנו נוביל עבודת מטה

אופיר סופר:  גם פה עבודה שמובילה אולגה עם חברה מקצועית, כמובן בליווי של המנכ"ל

אופיר סופר:  אני מקווה שיהיו לנו בשורות טובות בעניין הזה

אופיר סופר:  זה יהיה לא פשוט

אופיר סופר:  צריך להגיד שהכל פה כרגע במסגרת דיוני תקציב שהם לא פשוטים

אופיר סופר:  גם בשנה הנוכחית נדרשנו לעבודה של לחתוך ולחתוך ולחתוך, ועדיין אחרי כל זה לעמוד ברשימה הזו

אופיר סופר:  אני חושב שבהחלט המנכ"ל, יחד עם עובדי המשרד, אנשי הסוכנות וההסתדרות הציונית, ואני לא סתם אומר את זה, כי הם שותפים מלאים

אופיר סופר:  שאל שי פלבר על הרעיון שהוא יקבל משכורת מאיתנו, המנכ"ל התנגד תקציבית

אופיר סופר:  זהו, אלה הדברים

אופיר סופר:       אני יודע שאמור להתקיים כאן דיון לגבי בני מנשה

אופיר סופר:  אני אגיד שאנחנו צריכים להתייחס לזה בכבוד ובאופן הראוי

אופיר סופר:  אני אגיד שקיימנו בעניין הזה דיון יחד עם התנועה הקיבוצית, כי זו גם תנועה שצריכה לקיים תהליך גיור, וגם יחד עם זאת המעטפת של הקיבוץ יכולה להתאים

אופיר סופר:  אבל יש כאן עוד דברים שעל חלקם נדבר אחר כך

אופיר סופר:  אני פחות רוצה לדבר על זה בדיון הפומבי

אופיר סופר:  אבל אני אומר שזה ככה חלק מהדברים, ובטח יש עוד דברים שאפשר להרחיב עליהם יותר

אופיר סופר:  אבל עכשיו צריך לתת לאנשים שעובדים

עודד פורר: כן, רק אני חייב לומר משהו למנכ"ל

עודד פורר:  הכנתם מצגת, אין פה מספור לשקפים אבל לדעתי זה כמה עשרות

עודד פורר:  תנסה לתמצת את זה לעשר דקות, כדי שנוכל לקיים פה דיון

אביחי כהנא: בוקר טוב

אביחי כהנא:  אז שקף ראשון הוא על היקפי העלייה

אביחי כהנא:  בשנת 2022 סיימנו בשנת שיא עם למעלה מ-76,000 עולים, וגם את שנת 2023 אנחנו מסיימים, בעזרת השם, עם כמות מאוד-מאוד גדולה

אביחי כהנא:  חשבנו שאנחנו נגיע לאזור ה-55,000, אבל המלחמה וגם המצב ברוסיה מכל מיני בחינות הוריד את התחזית

עודד פורר: גם השקעות שלכם

אביחי כהנא: גם ההשקעות שלנו

עודד פורר: הפסקתם להשקיע ברוסיה

אביחי כהנא: גם הגיעו כמות מאוד-מאוד גדולה

אביחי כהנא:  צריך להגיד גם את הדבר הזה

אביחי כהנא:  למעלה מ-44,000 עולים, אנחנו מסיימים אותה ב-45,000, 2,400 עולים מתחילת המלחמה

אביחי כהנא:  אני ממש רץ מהר על מה שעשינו בתקופת החירום כדי שבאמת נוכל לדבר עם הפנים קדימה, כמו שגם השר ציין

אביחי כהנא:  אני רוצה רגע להגיד את האתגרים המשמעותיים שניצבו בפנינו

אביחי כהנא:  כן חשוב, כמו שהשר בא ואמר, ונמצאת כאן הנהלה בכירה של המשרד – הנהלת המשרד התייצבה עוד ב-7 באוקטובר

אביחי כהנא:  בשעה תשע כבר קיימנו דיון הנהלה

אביחי כהנא:  אנחנו קיבלנו וידאו ראשון עוד לפני השעה שבע בבוקר מהמקבץ שלנו בשדרות

אביחי כהנא:  שלח לנו הקב"ט, דודו, את הסרטון הראשון שרואים את המחבלים יוצאים מהטויוטה

אביחי כהנא:  ואני חושב שבהקשר הזה הבנו, בגלל הדבר הזה, עוד הרבה לפני שפורסם בכל המקומות האחרים, את חומרת העניין

אביחי כהנא:      ובאמת המשרד, שערוך מאוד לחירום, ויותר מזה שהוא ערוך ויודע לעשות חירום, יש בו אנשים שיש להם שליחות ומסירות בצורה שהם פשוט מתייצבים איפה שצריך, מה שצריך, לא משנה מה התפקיד שלהם, לאן שרק צריך אותם עכשיו

אביחי כהנא:  ועל זה אני מוריד את הכובע בפני כל אחד מההנהלה שנמצא כאן ובכלל

אביחי כהנא:  אז הנושא הראשון היה איפה העולים נמצאים

אביחי כהנא:  וצריך להגיד עוד לפני הדבר הזה, הפעולה הראשונה שהמשרד עשה הייתה באמת לפנות מהמקומות המסוכנים את העולים

אביחי כהנא:  צריך להגיד בהקשר הזה שפשוט רצנו, ביחד עם הסוכנות היהודית, הפינוי של אשקלון, של איבים, של המקבץ בשדרות, הכל קרה מאוד-מאוד מהר

אביחי כהנא:  ממש בתוך יום-יומיים; ראשון-שני היה פינוי

אביחי כהנא:  מחוזות פינו, מחוזות קלטו

אביחי כהנא:  וצריך להגיד שזה לא רק עניין של לפנות ולפעמים תחת אש, זה עניין גם של לקלוט אותם עם התרופות, עם כל מה שצריך בתוך המקומות

אביחי כהנא:  בהקשרים האלה נעזרנו גם בחברה האזרחית

אביחי כהנא:  היו איתנו לובי המיליון בשדרות, היו איתנו ארגונים אחרים שגם נמצאים כאן, שעזרו לנו מאוד

אביחי כהנא:      הנושא השני היה טיפול בדוברי שפות שאינם מוגדרים כעולים חדשים, ובכלל להבין שעולים חדשים כאוכלוסייה ייחודית בתקופת מלחמה, ואם כל מדינת ישראל וכל הציבור הישראלי היה בבלבול גדול בתקופת המלחמה, אז העולים החדשים על אחת כמה וכמה

אביחי כהנא:  וזה בא לידי ביטוי בהרבה מאוד דברים, החל מלהבין מה זה בכלל פיקוד העורף, מה זה אומר ממ"ד ואזעקה ואיך אני צריך להתנהל עכשיו, ואת ההנחיות וחל"ת, ועד באמת לבוא ולהבין שאני בכלל צריך להתפנות

אביחי כהנא:  אמר השר לגבי הפינוי של קריית שמונה

אביחי כהנא:  בשמונה בבוקר המשרד נעמד על הרגליים ביום שישי והתחיל טלפון-טלפון

אביחי כהנא:  כי מה שהעירייה בסוף יכלה לעשות זה לשלוח הודעות סמס

אביחי כהנא:  שוב, אני נותן דוגמאות קטנות לדברים שבסופו של דבר נראים לנו טריוויאליים, ולעולים חדשים בישראל, שחלקם גם נמצאים בפוסט-טראומה ממלחמה שהם הרגע ברחו ממנה, הם לא טריוויאליים בכלל

אביחי כהנא:       ולכן, העובדים של המשרד, בשמונה בבוקר ביום שישי, התחילו טלפון-טלפון לעולה-עולה, במקום הסמס שהוא קיבל מהרשות המקומית, כדי להסביר לו בדיוק שהוא צריך להתפנות ואיך הוא יכול להתפנות

אביחי כהנא:  בניית אקו-סיסטם עם הרשויות המקומיות ועידוד עליית חירום

אביחי כהנא:  אני רץ על הדברים עכשיו מהר; 2,000 עולים שפונו ממרכזי הקליטה – דיברנו על הדברים האלה, וכנ"ל גם ממקומות נוספים בארץ

אביחי כהנא:  המשרד שינה קונספציה בהקשרים מסוימים שבהם הוא היה שבוי לפני

אביחי כהנא:  ולמרות שהמקבצים, כחלק מאמירה עקרונית, הם רק פתרון דיור שאנחנו מתווכים אליו אבל לא לוקחים עליו אחריות – בהנחיית השר ובטיפול מאוד-מאוד הדוק ומסור גם של אולגה, סמנכ"לית הדיור, וגם של משה פינס, המשנה, באו ודאגו למים, לאוכל, למזרונים

אביחי כהנא:  לדברים שהם מבחינתנו לא טריוויאליים, אבל איפה שהיה צריך אנחנו דאגנו

אביחי כהנא:  לפעמים זה היה בתרומות, לפעמים דאגנו פה להביא את המקורות ממקומות מאוד-מאוד מקוריים, לאו דווקא מהממשלה

אביחי כהנא:  אבל ניהלנו את הדבר הזה אל מול הרשויות המקומיות וסייענו להן בכל מה שצריך

אביחי כהנא:      הנושא המרכזי שהמרחבים עבדו איתו היה בעצם ענייני מוקדי החירום

אביחי כהנא:  ב-8 באוקטובר, ביום ראשון בבוקר, התחלנו את מבצע "נוגעים בעולים" והתחלנו להתקשר עולה-עולה

אביחי כהנא:  אנחנו התקשרנו לכמעט 100,000 בתי אב במשך חודש וחצי שבהם שאלנו בהתחלה קודם כול האם הכל בסדר, האם יש ממ"ד ומה אתה צריך

אביחי כהנא:  התחלנו עם האוכלוסייה בדרום

אביחי כהנא:  התחלנו עם האוכלוסייה שנמצאת שנה בארץ, שנתיים בארץ, שלוש שנים בארץ

אביחי כהנא:  וזה מה שהעובדים עשו

אביחי כהנא:  והם התחילו לפתור ולהיות חדר מיון של לפתור בעיות

אביחי כהנא:  הדלת של הממ"ד לא נסגרת, החלון של הממ"ד לא נסגר – שלחנו את בני עקיבא או את הצופים

אביחי כהנא:  יש לו בעיה של תרופות – משה השיג לנו את עזר מציון

אביחי כהנא:  כל מיני דברים כאלה, ועד למה שאנחנו יודעים לעשות הרבה יותר טוב – סיוע וטיפול בבירוקרטיה הממשלתית

אביחי כהנא:  אתה לא מבין מה זה מס רכוש? אתה לא יודע ביטוח לאומי? אנחנו ממלאים איתך את הטופס ביחד בשפות

אביחי כהנא:  וזה דבר שהעובדים, זה שינוי ארגוני תרבותי משמעותי שבעצם קפצנו בהקשר הזה ב-8 באוקטובר כדי להתחיל ליישם אותו – מבירוקרטיה למהות ולליווי אישי

אביחי כהנא:      הרחבת מוקד הסיוע הנפשי, עוד ב-7 באוקטובר כבר הורחב בשפות על ידי עמותת ער"ן

אביחי כהנא:  הקמת מוקד ייעודי לסיוע לישראלים תושבים חוזרים, גם ביומיים אחרי אצל אלה סבן הקמנו

אביחי כהנא:  וגם הקמת קו חם גם לתעסוקה וגם בהקשרים של היזמות

אביחי כהנא:  מבצע הסברה – אז מעבר למבצע השיחות שלנו, שנחנו כבר קרובים ל-100,000, הקמנו בהנחיית השר מערך הסברה בשפות

אביחי כהנא:  ניסינו, שוב, בהתחלה גם עם שותפים בממשלה, ובסוף פשוט התחלנו להקליט סרטונים

אביחי כהנא:  לקחנו בהתחלה עולים חדשים מאולפן עציון, שאני לא יודע מה שי נותן להם לאכול שם אבל הם תמיד ייצוגיים וככה עושים את העבודה, ופשוט צילמו סרטונים על מה זה חל"ת, על מה זה סיוע נפשי, על המוקדים של המשרד

אביחי כהנא:  הפצנו אותם, הנתונים לגבי כמות הצפיות בהם היא מטורפת, ואנחנו ערוכים היום גם עם חברה, במידה ונצטרך, ברוך השם, כרגע אין מושגים חדשים, אבל במידה ונצטרך נדע לתת הסברה בזמן אמת בשפות באמצעות המשרד

אביחי כהנא:       הקדמנו את התשלומים של המשרד לרשויות המקומיות

אביחי כהנא:  חילקנו מחשבים, וחשוב להגיד בהקשר הזה, אני רואה שטירה נמצאת כאן, ששיתוף הפעולה עם משרד החינוך היה שיתוף פעולה מדהים

אביחי כהנא:  כל דברי שביקשנו; מורות חיילות, סיוע פה, סיוע שם, טיפול בילדים, העברה של ילדים משדרות לירושלים, כי הבנו שבבני המנשה יודעים בירושלים לטפל טוב יותר, ועוד-ועוד

אביחי כהנא:  הוצאנו מהר את התמיכה המיוחדת שלנו בעמותות

אביחי כהנא:  65 מיליון שקלים לעברית זה רק הוואוצ'רים: 32 מיליון שקלים השקענו בהנחיית השר ובדחיפה, בלחץ פיזי מתון, למצוא מקורות ולמצוא מקורות ב"פל"א" ו"יע"ל", השנה

אביחי כהנא:       יצאנו בקולות קוראים, וזה בתחומי התעסוקה, חיפשנו נהגים

אביחי כהנא:  היו צריכים נהגים? מצאנו נהגים

אביחי כהנא:  היו צריכים מקצועות אחרים? מצאנו את המקצועות האחרים

אביחי כהנא:  זה היה ביחד עם הקרן של הסוכנות שמחלקת מענקים לעסקים שנפגעו בדרום לעולים חדשים

אביחי כהנא:  פרסמנו את הקרן הזאת ואנחנו נותנים להם גם את הליווי שלנו

אביחי כהנא:  המענה הרווחתי הוא חלק מאוד-מאוד משמעותי

אביחי כהנא:  אנחנו מעבים את העובדות הסוציאליות שלנו היום במשרד

אביחי כהנא:  נתנו סיוע מאוד-מאוד רחב

אביחי כהנא:       צריך להגיד משפט לגבי הדבר הזה – ככל שהזמן הלך, השיחות שבהתחלה קיימנו, שהיו שיחות של "וואו, תודה שאתה מתקשר, אנחנו צריכים להיות חזקים ביחד", הפכו להיות שיחות מסובכות יותר

אביחי כהנא:  יש קושי, והקושי הזה גם הולך ומתעמק, ואני רואה את זה בדשבורד שיש לי מהנתונים של השיחות

אביחי כהנא:  היכולת שלנו היום לבוא ולסיים את הטיפול בשיחה הוא משמעותי יותר, ואדוני יושב-הראש, אני בעד לקיים על זה דיון אצלך

אביחי כהנא:  כי באמת בהקשרים האלה אנחנו יודעים לזהות אוכלוסיות ייחודיות בקרב העולים שסיימו עכשיו הבטחת הכנסה ועדיין לא יכולים להיכנס לשוק התעסוקה, שהלימוד שלהם בעברית התעכב מכל מיני סיבות, ושקשה להם יותר

אביחי כהנא:  ויש שם בעיות קשה מאוד גם בתחומי הרווחה

אביחי כהנא:      התחלנו להנפיק תעודות זהות, הפעלנו מערכת "עוטף עולים", מינהלת וכולי

אביחי כהנא:  אני מגיע לדברים שהם לא בחירום

אביחי כהנא:  אני חושב שחשוב לעדכן לגבי המניפה שאנחנו הולכים לתת כפתרונות בעברית, וזה כבר מבט קדימה לקראת גל העלייה

אביחי כהנא:  אנחנו נדע בקיץ הקרוב, בעזרת השם, לבוא ולפתוח אקורדיון של פתרונות בעברית

אביחי כהנא:  זאת אומרת, חלק מהבעיה הגדולה שהייתה בקליטת הגל שהגיע עם 75,000 עולים היה שבסוף מספר האולפנים לא תלוי בנו

אביחי כהנא:  ולכן, אחד הדברים הראשונים שאנחנו יודעים לעשות, ואנחנו נעשה את

אביחי כהנא:  זה הייתה פגישה מיוחדת עם מנכ"ל חינוך בשיתוף איתם, הוא לפתוח עוד אולפנים, בין אם באמצעות הרשויות ובין אם באמצעות האקדמיה

אביחי כהנא:  כי אנחנו מבינים שאולפנים זה הפתרון הטוב ביותר, וזה אולפן הקליטה החדש

אביחי כהנא:       את אולפני השוברים אנחנו הולכים להמשיך, אבל אנחנו עושים עכשיו עבודת מטה כדי להתייעל בהם

אביחי כהנא:  אנחנו מבינים שאנחנו צריכים לפנות מקורות תקציביים לפתרונות החדשים שלנו, ולכן ברמת האולפנים נמשיך לתת את השירות הזה, אבל ניתן אותו מהודק יותר, וגם הסכום שיינתן עבורו יהיה גם כן מצומצם יותר כי השירות יהיה חכם יותר

עודד פורר: לא, רגע, אולפני רשויות אני מכיר כי זה גם היה מה שעלה מפה

עודד פורר:  אבל מה זאת אומרת "אנחנו ניתן שירות מצומצם יותר באולפני שוברים"?     

אביחי כהנא: זאת אומרת, ככל שאנחנו נוכל, אולפני השוברים בשלב מסוים מאוד-מאוד גדלו

אביחי כהנא:  65 מיליון שקלים לאולפני השוברים - - -     

עודד פורר: כי לא היה

אביחי כהנא: כי לא היו אולפנים

אביחי כהנא:  ועכשיו, ברגע שאנחנו יודעים לפתוח אולפנים באמצעות הרשויות המקומיות, שהם אולפנים מצוינים, כמו של משרד החינוך, והבחינה בהם תהיה זהה, וברגע שאנחנו נדע לפתוח אולפנים בכמויות – המכרז מוכן, אנחנו רק מחכים לכסף ב-2024 כדי לפתוח אולפנים באקדמיה למקצועות רישוי

אביחי כהנא:  אז אנחנו, באולפנים של השוברים, הם יהיו המשך לאולפן שעשית, והם יהיו במתכונת שבה, ואני לא רוצה להיכנס עכשיו לאם צריך 7,000 שקלם או לא צריך 7,000 שקלים - - -     

עודד פורר: השאלה אם תאפשרו אותם כאולפנים דיגיטליים, למשל

אביחי כהנא: אנחנו נאפשר אותם גם במתכונת דיגיטלית, כן, גם היום, אבל אנחנו נאפשר את זה בצורה רחבה יותר

אביחי כהנא:  וחלק מהמחיר בדיגיטלי יכול להיות מחיר זול יותר

עודד פורר: אוקיי, ברור

אביחי כהנא: אני רוצה רגע להגיד משפט אחד לגבי הרפורמה בשירות

אביחי כהנא:  אני מדלג לשקף השני רק כדי להגיד שבסוף, אני חושב, אדוני יושב-הראש, שאולי מה שאנחנו נציג בהקשרים של מה שהשר מבקש מאיתנו לקראת גל העלייה הוא לא עניין של עידוד העלייה, אלא הוא עניין של איך אנחנו קולטים טוב יותר ובגלל זה אנשים רוצים לבוא יותר

אביחי כהנא:  זאת אומרת, אנחנו רוצים להשקיע את הכספים שלנו לקיץ הקרוב לא רק בלגרום לאנשים לבוא לישראל, אלא בלגרום להם להישאר בישראל, להיות בישראל ולרצות לגור בישראל כי הקליטה תהיה טובה יותר

אביחי כהנא:  ולכן, כן חשוב לי להגיד שבסוף, כשמגיע גל גדול, המצב שבו היינו לפני חצי שנה במרחבים, ואני חושב שזו נקודה חשובה, ששליש מהשיחות שלנו אבדו

אביחי כהנא:  התקשרת ולא מצאת אותנו

אביחי כהנא:  היית צריך לחכות מעל עשר דקות על הקו ובסוף השיחה הייתה אובדת

עודד פורר: ברור, ברור

אביחי כהנא: כשפנית אלינו בזה, הזמנים ירדו ונחתכו בצורה מטורפת

אביחי כהנא:  את פתיחות התיקים כולם מכירים

אביחי כהנא:  המשרד דרוך לשלושה סוגים של עלייה שיכולה להגיע; עליית חירום – נערכו לזה גם אצלך – ולגל העלייה

אביחי כהנא:  בגל העלייה, הפתרונות שאנחנו עובדים עליהם עכשיו הם פתרונות בתעסוקה, בעברית ובדיור

אביחי כהנא:  הרפורמה, מבחינתנו, השלמנו את עבודת המטה וכבר אתמול התקיימה פגישה עם משרד האוצר בהקשר הזה

אביחי כהנא:  ואנחנו נערכים לקראת הקיץ הקרוב לגל של עלייה של משפחות

עודד פורר: כן, משרד האוצר

משה סולומון: רק שנייה, פתיחות תיקים, באיזה נוהל זה? איך זה קורה? כלומר, האדם יוזם באיזושהי מדינה והוא רוצה לפתוח תיק עלייה?     

עודד פורר: כן, פונה לסוכנות היהודית או במדינות אחרות ל"נתיב"

משה סולומון: בכל המדינות יש? לדוגמה, באתיופיה יש נוהל כזה של פתיחת תיק?      

שי פלבר: דרך זכאי חוק השבות

שי פלבר:  דרך רשות ההגירה והאוכלוסין, כן

עודד פורר: מי שזכאי חוק שבות פותח תיק

משה סולומון: כן, אז אני רואה שאין פה שום מקרה כזה

משה סולומון:  כלומר, אתיופיה, למשל, לא מופיעה פה בכלל - - -     

עודד פורר: בנתון האחרון שראינו של זכאי חוק שבות באתיופיה יש בערך 100 כאלה, לדעתי

משה סולומון: אז איך זה שהם לא פה?     

עודד פורר: בסך הכל

עודד פורר:  לא, לא 100 תיקים

עודד פורר:  יש בסך הכל כ-100 זכאי חוק שבות באתיופיה

משה סולומון: שהם היו בין 2022 ל-2023?     

עודד פורר: 100 זכאים

עודד פורר:  שהם זכאים

משה סולומון: לא, אני מבין

עודד פורר: נניח, בארצות הברית יש 5

עודד פורר: 5 מיליון בערך

עודד פורר:  זכאי חוק שבות, לא פותחי תיקים

עודד פורר:  באתיופיה נשארו בסך הכל, אנחנו מדברים על זכאי חוק שבות ולא מדברים על אלה שנמצאים במחנות, שזה סיפור אחר, זה לא פתיחת תיק ולא זכאי חוק שבות

עודד פורר:  הם צריכים להגיע לכאן בהחלטת ממשלה

שי פלבר: אני אוסיף ואומר שהפנייה באתיופיה נעשית לרשות ההגירה והאוכלוסין

שי פלבר:  איך הכל קורה? לא דרך הגלובל, זה ההבדל היחידי

עודד פורר: משרד האוצר, לפני שאתם יוצאים

עודד פורר:  נושא אחד זה הקרן לעסקים של עולים

תאיר ראבוחין: אז לקרן עוד שנייה החשב הכללי יתייחסו

עודד פורר: והדבר השני זה לגבי תקציב המשרד גם מבחינת הצפי

עודד פורר:  תראו, משרד העלייה והקליטה, שהיה רגיל להיות על סביב 30,000 עולים בעשר השנים האחרונות, ב-2022 הגיע ל-75,000 עולים

עודד פורר:  אמנם ב-2023 יש צניחה במספר העולים, אבל נצטרך להמשיך ולתת שירות לאותה קפיצה

עודד פורר:  זאת אומרת, ה-76,000 שהגיעו ב-2022 לא נעלמים

אביחי כהנא: וגם ב-2023 זה 45,000

עודד פורר: וגם ב-2023 זה 45,000, שזה גם מספר גדול

עודד פורר:  הוא לא באותה דרמה

אביחי כהנא: הוא לא 30,000

עודד פורר: כן

עודד פורר:  איך אתם נערכים לזה? אגב, התפנה לכם, לדעתי, הרבה כסף, כי אתם ציפיתם ליותר מ-45,000 עולים שתצטרכו לשלם להם סל קליטה

עודד פורר:  אז משרד העלייה והקליטה צמצם את העלייה ב-2023

עודד פורר:  ותכף אני אתייחס ללמה אני חושב שזה קרה

עודד פורר:  אבל התפנה לכם כסף, אז זה לא אומר שהוא צריך לעזוב את המשרד, זה אומר שהוא צריך ללכת לשירות לעולים שכאן

תאיר ראבוחין: אוקיי, אז אני רגע אגיד קודם כול בהקשר של השנה, אז שוב, האמירה התפנה כסף – סל הקליטה, שהוא ניתן מתוקף חוק, הוא מתוקצב בהתאם למספר העולים

תאיר ראבוחין:  זאת אומרת, אין איזה צפי שבעקבותיו, אם הוא לא מתממש - - -     

עודד פורר: זאת אומרת, כשאישרנו את תקציב 2023, האם, אתם צריכים לשים סכום בסל קליטה

תאיר ראבוחין: לא, אז אפשר לראות בחוק התקציב שהסכום שהוקצב - - -     

אופיר סופר: הם כנראה ידעו על המלחמה, הם אמרו לנו "תגיעו למספר העולים"

עודד פורר: "ואז אנחנו נתקצב"

אופיר סופר: "אז נדבר"

אופיר סופר:  אז התחלנו לדבר על מימוש העל"שים, ואמרו "תחכה קצת"

תאיר ראבוחין: אז אפשר לראות שמידי שנה, אפשר לראות את זה בחוק בתקציב, מה הסכום שמתוקצב בבל הקליטה, וככל שהעלייה עולה על המספר הזה - - -     

עודד פורר: את אומרת שאתם ידעתם שיהיו פחות

תאיר ראבוחין: לא, בוודאי שלא ידענו

תאיר ראבוחין:  ככל שהעלייה עולה, המספר שיתוקצב, אז אפשר לראות שמידי שנה יש תקצוב נוסף שמגיע בסוף השנה

עודד פורר: אה, אתם תמיד שמים בסעיף הזה מעט ומתקצבים אותו בסוף שנה בכלל, מה שנקרא, ברזרבות

תאיר ראבוחין: כמו שמתנהלים בהרבה מאוד סוגיות שהן ניתנות מתוקף חוק במשרדים נוספים גם

עודד פורר: חסכנו לכם מהרזרבות

תאיר ראבוחין: למשלמי המיסים, לא לכם

עודד פורר: לא, את הכסף הזה הרי לקחתם למשהו אחר

עודד פורר:  למשל, למשרד ההתיישבות

תאיר ראבוחין: כולם יודעים את העלייה האסטרונומית כרגע בהוצאה הממשלתית לאור המלחמה, אבל כן, לא הייתי מציגה את זה באופן הזה

משה סולומון: אתה, אין לך בעיה עם ההתיישבות, כן?     

עודד פורר: חלילה

עודד פורר:  אני רק אומר שלקחו

משה סולומון: חלילה, בסדר

משה סולומון:  לא, זה שיש 75 מיליון שקלים שאתמול העברנו למציאות כל כך מורכבת, זה לא למשהו - - -     

עודד פורר: טוב, זה משהו לקומה 3 בוועדת כספים

משה סולומון: אין בעיה, אבל אתה התחלת עם זה

עודד פורר: בבקשה

תאיר ראבוחין: אז לגבי 2024, כידוע ליושב-הראש, הממשלה טרם אישרה תקציב לשנת 2024

תאיר ראבוחין:  כמובן שעכשיו - - -     

עודד פורר: לא, היא אישרה תקציב 2024, היא צריכה לשנות אותו

תאיר ראבוחין: נכון, אני מתכוונת לתקציב החדש

תאיר ראבוחין:  לחוק התקציב החדש שיעבור

תאיר ראבוחין:  כרגע, עוד אין מידע חדש שאפשר לומר לגבי הדבר הזה

תאיר ראבוחין:  רק ביום חמישי אושר בקריאה שנייה ושלישית - - -     

עודד פורר: חשבתי שאולי פעם אחת אני אקבל מאגף תקציבים תשובה אחרת

תאיר ראבוחין: חוק התקציב ב-2023, אבל ככל שיש, בוודאי שכל הדברים שנידונו פה יצטרכו להיות במסגרת סדרי העדיפויות של משרד העלייה והקליטה

תאיר ראבוחין:  מן הסתם, גם טיפול בעולים חדשים ועולים שעלו בעבר וכרגע צריך להמשיך לתת להם טיפול

תאיר ראבוחין:  ולמשרד הקליטה יש אמצעים לתעדף

עודד פורר: זאת אומרת, מבחינתכם, תקציב משרד הקליטה, שטיפל, ואני מסתכל על עשר שנים אחורה, טיפל בסדר גודל של משהו כמו 250,000 עולים, עם אותו תקציב יעשה את אותה עבודה על 350,000 ו-400,000 עולים

תאיר ראבוחין: אז אני אגיד שלא על כל עולה צריכה לגדול כמות העובדים, לדוגמה

עודד פורר: אני לא מדבר על זה, היא לא גדלה

תאיר ראבוחין: לא, אז בסדר, כמות העובדים - - -     

עודד פורר: כמשרד שנתן שירות ל-250,000 עולים, וכשאני אומר שחלק נכבד מהשירות שלו זה העברת כסף לעולים, סיוע כספי לעולים, אז אותו סכום יתחלק במקום על כ-250,000 יתחלק עכשיו על כ-350,000 או 400,000

עודד פורר:  זאת אומרת, קיצצתם את התקציב שכל עולה מקבל כסיוע, קיצצתם אותו בערך בשליש

תאיר ראבוחין: במסגרת דיוני תקציב - - -     

עודד פורר: לא, זה לא, אני לא מדבר עכשיו על סדרי עדיפויות בתוך המשרד

עודד פורר:  אני מדבר על זה שאם תקציב המשרד זהה לתקציבו כפי שהוא היה, אבל מספר מקבלי השירות שלו גדל בערך ב-30% - - -     

תאיר ראבוחין: שני הדברים האלה, גם לא במשרדים אחרים, לא עולים באיזשהו יחס ישר

תאיר ראבוחין:  מספר מקבלי השירות והתקציב, אלה לא דברים שעולים ביחס ישר

עודד פורר: אני לא מדבר על עולים ביחס ישר - הם לא עלו

תאיר ראבוחין: ככל שיש צרכים, אנחנו דנים בצרכים ונותנים להם מענה

עודד פורר: הצרכים קיימים

עודד פורר:  הצרכים לא השתנו

עודד פורר:  רק מספר מקבלי השירות גדל באופן דרמטי, זה לא קצת

תאיר ראבוחין: במסגרת דיוני תקציב אושרו צרכים, המשרד קיבל תוספות

עודד פורר: זה לא שהיה פה גידול של 10% שהמשרד יכול בתוך עצמו לנהל אותו

עודד פורר:  אנחנו מדברים פה על גידול דרמטי

עודד פורר:  גידול דרמטי

עודד פורר:  ואני אומר לכם עוד פעם, זה לא רק העולים שבאו ושיבואו

עודד פורר:  שבאו בשנה האחרונה ושיבואו

עודד פורר:  גם מי שבא לפני שנה וחצי, הוא עדיין דופק בדלת של משרד העלייה והקליטה

עודד פורר:  אז זה מספרים אחרים, ואי אפשר להתייחס לזה כאילו אנחנו נמצאים באותו מצב

עודד פורר:  אנחנו לא

עודד פורר:  אגב, זה אפילו כבר לא נוגע במה אני משדר למי שאני רוצה שיבוא לפה כעידוד עלייה, זה אומר שישנם אנשים שנשארים במדינת ישראל ערומים מהיכולת שלהם להתפרנס

עודד פורר:  אגב, חלק מזה, בין היתר, בגלל שמשרד האוצר התעכב אפילו בסגירת הסכם השכר עם האולפנים

עודד פורר:  כי אנשים לא למדו עברית

עודד פורר:  הם באו לפה והם לא קיבלו את מה שהם היו אמורים לקבל בלימודי עברית

עודד פורר:  אז הם לא יכולים להשתלב בשוק התעסוקה והם זקוקים עוד יותר לסיוע

עודד פורר:  ולכן אני אומר, ואני אומר את זה לאגף תקציבים לקראת דיוני התקציב, ואני לא מצפה שתתני לי תשובה כי את לא תתני, סליחה, את תדקלמי את אותו משפט שאתם מדקלמים תמיד

עודד פורר:       בדיוני התקציב, הבקשה של הוועדה אליכם, והמשרד בוודאי יבקש את זה מכם, אבל הבקשה שלנו גם, ואנחנו לא נשחרר את זה – חייבת להיות התייחסות לזה

עודד פורר:  חייבת להיות התייחסות לגידול במספר מקבלי השירות במשרד העלייה והקליטה

עודד פורר:  לא יכול להיות שזה יישאר אותו דבר

עודד פורר:  פשוט לא סביר בעליל

עודד פורר:  חשב כללי

מוריה שליסל: היי, בוקר טוב

מוריה שליסל:  לגבי הקרן, אני אגיד שאנחנו ממתינים למשרד בשביל לקבל צרכים ולקבל את ההתייחסות המקצועית שלהם – האם זה נדרש? לא נדרש? וכמובן, יש לנו את כל הכלים לסייע למשרד, במידת הצורך, בשביל לסייע בחום הזה

מוריה שליסל:  אני חושבת שאולי המנכ"ל יתייחס

אביחי כהנא: אז אני אגיד שכבר קיימנו ישיבה מיד אחרי הישיבה שגם התקיימה כאן

אביחי כהנא:  הציגו את מה שהיה בעבר, את המעבר מקרן ממונפת לקרן שהיא לא ממונפת

אביחי כהנא:  יש שם באגף אסטרטגיה, ביחד עם האגף המקצועי אצל איציק, בחינה האם אנחנו באמת רוצים לחשכ"ל ולהגיד בחזרה לגבי הקרן הממונפת

אביחי כהנא:  כי אנחנו רואים שהנתונים בקרן הממונפת היו של שימוש הרבה יותר גבוה והרבה יותר משמעותי

אביחי כהנא:  ולכן, אני חושב שלשם אנחנו נוטים, אבל אנחנו בודקים עדיין באיזושהי בדיקה תקציבית את הדבר הזה

אביחי כהנא:  וכן יש לנו אמירה מהחשכ"ל שכשנבוא אליהם לבחינה, אין להם התנגדות כמו שבהתחלה מישהו אמר לי "התנגדות עקרונית מראש ואל תבחנו ואל תעשו"

אביחי כהנא:  אנחנו עושים את הבחינה אצלנו איזה סוג של קרן אנחנו רואים שהעולים צריכים, החשכ"ל יראה איזה קרן נכון מבחינתם מבחינה מקצועית לבוא ולעשות

אביחי כהנא:  ובסוף אנחנו נבוא ונבקש את זה גם במסגרת הבקשות התקציביות שלנו

אביחי כהנא:  אנחנו כן נצטרך לפחות 10 מיליון שקלים כדי להעמיד איזשהו משהו על הרגליים בהקשר הזה

עודד פורר: אני רוצה להגיד מילה על הקרן, ותכף אתן לנעמה, שהבנתי שהיא ניהלה את הקרן הזו בעבר אז אני רוצה שגם היא תתייחס

עודד פורר:  אבל ממה שעלה פה בדיון, ואני אומר את זה גם כמי שמכיר את הקרן שפעלה בעבר וגם את הנושא של המינוף, שאחר כך, ב-2019, כמדומני, המכרז של המינוף לא הצליח ואז אמרו "אוקיי, לא הצליח אז לא הצליח"

עודד פורר:       אחת הבעיות שעלו פה, ואת זה אני חושב שכדאי שתפתרו, וזה ברמה המשפטית, זה שהקרן נפתחה למינוף אך ורק לבנקים

עודד פורר:  ישבו כאן עמותות וגופים שגייסו לא מעט כסף שנותנים סיוע לעולים חדשים, ואומרים "חבר'ה, אנחנו מוכנים למנף

עודד פורר:  אנחנו מוכנים למנף"

עודד פורר:  ואם תפתח את זה לגופים במגזר השלישי, לאפשר שגם הם ייקחו חלק

עודד פורר:  ואגב, יכולים להיות שניים או שלושה גופים כאלה שהם ממנפים

עודד פורר:  אז יכול להיות שזה לא יהיה מינוף של עשרה שקלים ממונפים למאה, אבל גם אם זה יהיה עשרה שקלים ממונפים לשלושים, ואז יש לך גופים של מגזר שלישי שנכנסים פנימה עם הרבה כסף

עודד פורר:  וכל התפעול של זה בסוף זה המון השקעה בשלב הראשון שממשיכה לעבוד לבד, כי בעצם כל הכסף חוזר אחרי תקופה

עודד פורר:  נעמה, בבקשה

נעמה אור: בוקר טוב

נעמה אור:  אז קודם כול, אני לא ניהלתי את הקרן בעבר, אני אותה עמותה שיכולה לעזור לקדם את הדבר, ולכן רציתי רגע לומר, ברשותכם, לפני שאני פותחת בזה, אני אגיד גם למה היה חשוב לי לדבר

נעמה אור:  אני רוצה לפתוח את מה שאני רוצה להגיד בוועדה ולהזכיר את ג'ון ורייצ'ל פולין, שהבן שלהם, הירש, עדיין שבוי בעזה, וג'ון באמת היה ממקימי SparkIL, וחשוב לי לתת להם את המקום

נעמה אור:  אבל בידיעה משמחת קיבלתי שיחת טלפון היום בבוקר, ובדרך לכאן לכנסת הבן שלי יצא מעזה אחרי חמישה שבועות

נעמה אור:  אז ברשותכם, אני אצא מכאן ואני אלך לתת לו חיבוק ענק

נעמה אור:  ענק, ענק

נעמה אור:  ולהריח אותו קצת

נעמה אור:  הבן השני עדיין בתוך עזה

נעמה אור:  אבל הם הלכו כל הלילה ברגל וחצו את הגבול

נעמה אור:  אז זה מאוד-מאוד מרגש

נעמה אור:       אז לעניינו, אנחנו ב-SparkIL נותנים הלוואות ללא ריבית בכלל לעסקים קטנים

נעמה אור:  אנחנו נתנו עד היום 24% מההלוואות שלנו לעולים חדשים

נעמה אור:  ולכן, יש לנו את האמצעים לעשות את זה

נעמה אור:  אנחנו מגייסים את ההון, SparkIL נותן, מצד אחד מגייס את ההון מפילנתרופיה ומצד שני אנחנו גם פלטפורמה של P2P, כי יש הרבה מאוד צעירים יהודים או מבוגרים בישראל ובעולם שרוצים לתת גם קצת למען אותו עולה

נעמה אור:  והיכולת שלנו גם לחבר בין אנשים שרוצים לעזור לעסקים קטנים בארץ בכלל, ובטח לעולים חדשים, היא מאוד-מאוד משמעותית

נעמה אור:  אני אתן לכם סתם דוגמה

נעמה אור:  יש לנו עולה חדש מצרפת שקיבל הלוואה בשבוע שעבר

נעמה אור:  יש לו עסק לרחפנים, הוא גר בדרום, ולא היה יכול להפעיל אותם חודש וחצי למסיבות ואירועים, כי אין מסיבות ואירועים אבל גם הצבא עליהם להעלות רחפנים

נעמה אור:  אז הוא, אין לו פרנסה

נעמה אור:  זו דוגמה אחת ואני יכולה לתת לכם עוד דוגמה אחרת של עולה מרוסיה

נעמה אור:  אבל הדוגמאות האלה, אנחנו חיים אותן, והם מקבלים מאיתנו הלוואות יום-יום

נעמה אור:      ואני אגיד שבעקבות הפגישה הקודמת שהייתה כאן, כבוד יושב-הראש, נפגשנו אכן עם המשרד

נעמה אור:  ישר הרימו טלפון, וכבר הגשתי הצעה ממש ברורה ומסודרת

נעמה אור:  דיברתי על זה מקודם גם עם אייל

נעמה אור:  מה שחשוב לי רק להגיד פה זה שאין ספק שצריך לשים לב לזה ושיהיה לזה תקציב ל-2024, כי זה הזמן לדבר על זה, ושלא יקרה מצב שאנחנו נפספס את ההזדמנות שקורת עכשיו

נעמה אור:  תודה רבה

עודד פורר: תודה רבה

עודד פורר:  אני רק אציין שכמוSparkIL יש עוד

נעמה אור: SparkIL היא מבית הסוכנות היהודית

נעמה אור:  ויש עוד כמונו בעניין, וזה מאוד חשוב לנו לבוא ביחד

עודד פורר: אין סיבה לחסום אותם מלהנות מזה

נעמה אור: חד משמעית

נעמה אור:  תודה

עודד פורר: לפני שאני נותן ליעקב חגואל, אני כן רוצה לציין לחיוב פה את נושא הטלפונים היזומים של המשרד לעולים

עודד פורר:  זה צעד חשוב מאין כמוהו, נכון, מכיל, בבניין של קליטה

עודד פורר:  וגם מכאן לעובדות ולעובדים שישבו לעשות את אותם טלפונים, זה בהחלט ראוי לציון

עודד פורר:  ואני כן, בתוך הדיון הזה, רוצה למקד משהו שהוא נוגע למספרי העולים

עודד פורר:  תראו, אני חושב שאנחנו פספסנו את השנה הזו

עודד פורר:  אני חושב שפספסנו את ההזדמנות כי היינו יכולים להיות במספרי עולים דומים לשנת 2022

עודד פורר:  אמרתי את זה ואני אומר את זה גם היום – טעיתם בהקצאת המשאבים בהיבט של טיפול בעלייה ועידוד עלייה

עודד פורר:  הסטה של המון-המון משאבים לצרפת, וליבי לא, אני להפך, אני בעד, אני אומר את זה כמי שהוביל בזמנו את התוכנית של "צרפת תחילה", הובילה להשקעה במקום שבו התוצאה לא בהכרח תגיע

עודד פורר:  ומצד שני, הוסטו משאבים ויכולת לנצל הזדמנות במדינות אחרות

עודד פורר:       אנחנו ראינו ירידה מינואר עד ספטמבר, עוד לפני 'חרבות ברזל'

עודד פורר:  ירידה של למעלה מ-20% במספרי העולים למדינת ישראל

עודד פורר:  באותם חודשים הירידה במספר העולים מצרפת הייתה 55%, מספר העולים מארצות הברית 30%, ובמקומות אחרים דווקא ראינו אפשרות לפוטנציאל

עודד פורר:  עכשיו, יכול להיות, אגב, שאחרי המלחמה המצב הזה ישתנה ויתהפך

עודד פורר:  אני רק אומר שתהיו ערניים במובן הזה של השקעה בעלייה והסרת החסמים, ומהיכן ההזדמנויות שלנו

עודד פורר:  ודיון אחר שאני אנהל אותו, והוא נוגע לעלייה מרוסיה – יש ממש בלוק

עודד פורר:  יש בלוק צריך לפתור אותו

עודד פורר:  אנחנו לא נעשה על זה כאן את הדיון, והוא גם צריך להיות דיון סגור

עודד פורר:  זה נובע מכל מיני סיבות

עודד פורר:  במקרה הזה, הטענות שלנו הן לא ל"נתיב", אני רק אגיד את זה

אביחי כהנא: אדוני, אפשר שנייה להגיד לגבי המספרים

אביחי כהנא:  אני חושב, ואני לא מתייחס רגע להשקעות ולדברים האלה וזה, אני חושב שראינו ירידה מאוד גדולה, שהשר, בצדק, אמר לנו להתייחס אליה

אביחי כהנא:  אבל אני חושב שזה קשור, ולפני שמשרד האוצר יוצא, זה קשור גם אליו

אביחי כהנא:  אני חושב שהקריאה שלך בהקשר של התקצוב של המשרד לפי מספרי עולים היא קריאה שאני אומר שאם יש משהו שבגללו אני לא ישן בלילה זה הדבר הזה

אביחי כהנא:  בשלבים מסוימים במהלך השנה הרגשנו שאנחנו לא מסוגלים לספק את הבסיס שבסיס של הדברים

עודד פורר: ברור

אביחי כהנא: אני כן רגע רוצה להגיד, ברוח מה שאמרת גם שנוגעים בעולים, וחשוב לפני שאתם יוצאים מכאן, שבשנת 2023 וב-'חרבות ברזל' אנחנו הרגשנו שבהקשר הזה משרד האוצר הולך יד ביד בטיפול בעולים בתקופה הקשה הזאת

אביחי כהנא:  אנחנו עשינו צעדי התייעלות קשים מאוד

אביחי כהנא:  ההנהלה פה יודעת בדיוק על מה אני מדבר

אביחי כהנא:  אבל לצד זה, משרד האוצר היה איתנו, ואני מקווה שגם בדיוני התקציב ל-2024 נצליח בשיתוף הפעולה הזה

עודד פורר: תודה

עודד פורר:  אני פותח את הדיון למשתתפים

עודד פורר:  אנה משה, איגוד לשכות המסחר

אנה משה: שלום, בוקר טוב

אנה משה:  תודה רבה

אנה משה:  חמש נקודות בקצרה

אנה משה:  א' אני חושבת שבנתונים שהצגתם לא נכללים אנשים שיש להם תעודות זהות וחזרו בשנים האחרונות

אנה משה:  יש עשרות אלפי אנשים כאלה

אנה משה:  אני יכולה לדבר, בדיון ב-25 אנחנו נדבר על אחד כזה שמעביר את כל המפעל שלו לישראל, יש שם בעיות רציניות עם בנקים

אנה משה:  אנשים שיש להם תעודות זהות חמש-שש שנים ועכשיו הם עושים את העלייה

אנה משה:  לכן, במספרים האלה חסרים המון אנשים

אנה משה:  זה בעיקר אנשים עם כסף ועם עסקים

אופיר סופר: לא הבנתי, את מדברת על תושבים חוזרים?     

אנה משה: זה פחות תושבים חוזרים

עודד פורר: זה עולים שהם גם תושבים חוזרים

עודד פורר:  אנשים שעלו לפה לפני חמש שנים, עזבו אחרי חצי שנה, חוזרים עכשיו

אנה משה: זה עולים חדשים לכל דבר ועניין

אנה משה:  זה אנשים שאפילו לפעמים פחות מחצי שנה היו בארץ, ויש לטפל בקליטה שלהם בדיוק באותה צורה

אנה משה:  לפעמים יותר טוב כי זה אנשים שמביאים המון ערך כלכלי לישראל

אנה משה:  זה דבר אחד

אנה משה:  אפשר לדבר על זה בנפרד

אנה משה:  דבר שני, אני שמחה שהמנכ"ל אמר בסוף דבריו שמה שקורה באמת זה מה אחרי

אנה משה:  אתם יודעים, זה כמו חתונה

אנה משה:  חתונה זה אירוע מאוד נחמד – העלייה – אבל מה שקורה זה, חיי הנישואים זה מה שחשוב – כמה הם נמשכים, כמה הם טובים

אנה משה:  כשעולה עולה לארץ, יש שני דברים שצריכים לקרות; הוא צריך להשתלב כלכלית במדינה כדי שתהיה לו פרנסה וכדי שהוא יתרום למדינה, והילדים שלו צריכים להשתלב פה

אנה משה:  זה חד-חד ערכי מאוד חשוב

אנה משה:  עכשיו, מה שחסר כרגע בכל הארגונים, וגם במשרד, לטעמנו, ולא נעשה, זה איתור והבנה מי עולה

אנה משה:  אני יכולה להגיד לכם שעולים אנשי סייבר, עולים מדענים, רופאים – אין אמיתית הבנה מי המדענים שעולים, מי המורים שעולים

אנה משה:      אני אתן לכם דוגמה פשוטה, כרגע דיברנו על זה

אנה משה:  חסרים מורים לאנגלית בכל המדינה

אנה משה:  מורים לאנגלית לא צריכים לדעת עברית כדי ללמד

אנה משה:  דיברתי עם עיריית חיפה, עיריית רמת השרון, ואמרו "איזה רעיון, אפשר לקחת עולים חדשים שהם מורים לאנגלית ולשלב אותם מיידית בשוק העבודה", אוקיי?     

יצחק גאגולה: הוא יודע רק אנגלית, הוא לא מבין עברית

יצחק גאגולה:  הוא מלמד אנגלית מצוין, והוא יודע אנגלית, הוא מורה לאנגלית – רק את מי הוא מלמד, תסבירי לי?     

אנה משה: אני אסביר

אנה משה:  ללמד באנגלית, אפשר ללמד אנגלית באנגלית

אנה משה:  זו אחת השיטות הכי טובות

אנה משה:  אני יכולה להראות לך אותה

יצחק גאגולה: קהל הלקוחות צריך לדעת - - -     

עודד פורר: לא

אנה משה: בדיוק, קהל הלקוחות - - - באולפני עברית, אגב, המורים לא יודעים רוסית והם עדיין מלמדים עברית

אופיר סופר: לא משנה, הכיוון שאמרת - - -     

עודד פורר: ברור, הנקודה ברורה

עודד פורר:  הנקודה ברורה

אנה משה: אם אנחנו נאתר ונבין מי מגיע

אנה משה:  היה פעם דשבורד במשרד הקליטה שהיה פתוח לארגוני עולים, שאפשר היה לראות, הייתה לכם חלוקה קטנה שאמרה קצת מקצועות

עודד פורר: על בעלי מקצועות

עודד פורר:  החלוקה הזו במשרד העלייה עדיין קיימת

אנה משה: אבל, היא לא מדויקת

אנה משה:  אחוז מאוד-מאוד גדול כתוב שם "לא ידוע"

אנה משה:  וגם כשכתוב "כלכלה", לא יודעים מי

אנה משה:  אני אומרת לכם בוודאות - - -     

אביחי כהנא: אני בעד לפתוח את הדשבורד מחדש מכיוון שיש בהחלט את הנתונים וחשוב שהם יהיו בחוץ, כדי שידעו מה יש כאן

עודד פורר: אני רק אגיד בהקשר הזה שחלק מהנושא, וזה גם עלה פה בדיונים, שביקשנו מהסוכנות היהודית, כי הם אלה שפותחים את התיק, זה שבפתיחת תיק העלייה תהיה התעקשות וירידה יותר לפרטים ברמת המקצוע והיכולות התעסוקתיות

אביחי כהנא: את הפרופיל התעסוקתי אנחנו עושים עכשיו ממוחשב

אביחי כהנא:  הפרופיל התעסוקתי יהיה עכשיו ממוחשב, והוא יהיה עוד מהשלב שבו העולה פותח, עוד לא עלה

אביחי כהנא:  הוא ימלא פרופיל תעסוקתי שלם, זה לא כזה נורא, זה ייקח לו רבע שעה עד עשרים דקות באינטרנט

אביחי כהנא:  ואנחנו נדע עם התעודות, עם כל הדברים, בדיוק מי הולך להגיע ומה הולך להגיע

אביחי כהנא:  ואז אנחנו גם עכשיו בונים, וזה בתחילת 2024

אנה משה: מצוין

עודד פורר: תודה

אנה משה: אז רק להוסיף לנקודה הזו, כמו שאמרתי - - -     

אופיר סופר: דקה, דקה

אופיר סופר:  סליחה

אביחי כהנא: הנושא של תעסוקה הוא נושא מאוד-מאוד סבוך

אביחי כהנא:  כי יש הרבה מאוד סוגים של אנשים, וכל אחד צריך את ההכשרה המיוחדת שלו

אביחי כהנא:  לא דומה מישהו שהוא בעל חנות או רשת חנויות לרואה חשבון

אביחי כהנא:  לא דומה רואה חשבון או עורך דין לרופא

עודד פורר: ברור

אנה משה: נכון

אביחי כהנא: ולכן, אנחנו מדברים על שני טקטים

אביחי כהנא:  אנחנו מדברים על טקט ראשון, כשאתה מגיע לארץ אתה הולך לקבל, אנחנו נגיד לך, יכול להיות שאתה רופא שיניים, "אתה תעובד כעוזר במרפאת שיניים, אבל אתה תעשה את זה במקום שמדבר עברית", ואנחנו אומרים לך שבשנתיים האלה תעבור גם הכשרה ואחרי שנתיים תהיה גם רופא שיניים

אביחי כהנא:  אבל זה יהיה לפני שאתה מגיע, אתה תדע מה אתה עושה בארץ לפני שאתה מגיע לארץ

עודד פורר: מצוין

אנה משה: רק תוספת קטנה לזה, בבקשה

אנה משה:  כמו שאמרתי, שילוב כלכלי, אבל גם ילדים

אנה משה:  אתם יודעים, יש את הבדיחה הזאת שאם עולה יורד ממטוס מרוסיה או אוקראינה, אם הוא לא מחזיק כינור, אז הוא שהוא פסנתרן, נכון

אנה משה:  אז צריך גם להבין מה הילדים עושים

אנה משה:  היו לנו דיונים בנושא הספורט

אנה משה:  עכשיו אנחנו עם הפועל ומכבי עושים פרויקט של מיפוי

אנה משה:  ילדים שנכנסים לספורט, לאומנות

אנה משה:  אתם צריכים לדעת מה הם עושים כדי שהם יוכלו להשתלב

אנה משה:  יש הורים שלא יכולים לשלב אותם, אין להם כסף לחוגים

אנה משה:  יש ספורטאים מחוננים

אנה משה:  מי שהיה בשחייה במקום 200 באוקראינה, פה הוא יהיה מספר 2

אנה משה:  למפות את הילדים זה סופר קריטי

אנה משה:  אני מוכנה לעשות ישיבה אישית ולהראות לכם מה צריך מהשטח, אוקיי?     

אביחי כהנא: אנחנו נשמח לקבל את החומר

אנה משה: אוקיי, עוד שתי נקודות וזהו

אנה משה:  חסר לנו, לעמותות שמטפלות בדברים האלה, אנחנו עמותה לשילוב כלכלי, ויש עוד עמותות, חסר המידע ושיתוף הפעולה עם המשרד

אנה משה:  אני חושב שמשיבות כאלה תפיקו תועלת

אנה משה:  ודבר אחרון; אין מרכז מידע, ואני חושבת שזה באחריות המשרד שלכם

אנה משה:  אני אתן לכם דוגמה פשוטה

עודד פורר: ברור

עודד פורר:  ברור

אנה משה:  תודה

עודד פורר: תודה

עודד פורר:  יעקב חגואל

יעקב גיל: בוקר טוב לכם

יעקב גיל:  לשאלת השר, אני נמצא בגזרה הצפונית שלך, שומר לך גם על הבית והכל בסדר

יעקב גיל:  ואני שמח על ההזמנה של יושב-ראש הוועדה

אופיר סופר: אז אתה מבקר אצל ראש מועצת מרום הגליל, אני מקווה

יעקב גיל: אין תגובה

יעקב גיל:  בכל מקרה, אני שמח על ההזמנה ועל היוזמה של הוועדה הזאת של יושב-ראש הוועדה

יעקב גיל:  כי אני חושב שאנחנו במאני-טיים

יעקב גיל:  למי שלא הבין, ב-7 באוקטובר לא נפתחה מלחמה נגד מדינת ישראל; נפתחה מלחמה נגד העם היהודי

יעקב גיל:  והעם היהודי נמצא כולו כעת במגננה, בעולם בענייני האנטישמיות, ופה בישראל אנחנו לא צריכים להרחיב

יעקב גיל:  ועם ישראל כעת רוצה לבוא הביתה

יעקב גיל:  ואנחנו שומעים את זה בכל מקום אפשרי

יעקב גיל:  ואנחנו, כל מי שיושב פה היום צריך לדאוג לכך שמי שרוצה לעלות יעלה

יעקב גיל:  ואנחנו לא שם

יעקב גיל:  כולנו לא שם

יעקב גיל:  כולנו לא שם

יעקב גיל:  אנחנו צריכים לשנות דיסקט

יעקב גיל:       אני מקווה שאנשי האוצר עוד שם, אני מבין שהם היו כבר בדרך החוצה, אבל אנשי האוצר צריכים להבין שזה הזמן של כולנו להשקיע בעידוד עלייה, להשקיע בקליטת עלייה

יעקב גיל:  לשנות דיסקט בהטבות ובתנאים ובכל מה שבא, לייצר החלטת ממשלה, אדוני השר, שאומרת את זה

יעקב גיל:  שאומרת את זה

יעקב גיל:  אחינו בתפוצות רוצים לשמוע את זה

יעקב גיל:  רוצים לשמוע, רוצים לראות

יעקב גיל:  ורוצים לעלות לארץ

יעקב גיל:      ואני אגיד לכם, הם יעלו, חלקם יעלו בלי קשר לכל מה שאמרתי, אבל יש חלק אחר שלא יעלה כי החברים שלהם אומרים להם X, כאלה שכבר עלו, והפקיד אומר להם Y

יעקב גיל:  ואנחנו צריכים להבין שאנחנו צריכים לשנות דיסקט גם בהקשר הזה

יעקב גיל:  ואנחנו בהסתדרות הציונית העולמית נמצאים בסיפור הזה עד הסוף, כל מה שצריך, נשמח לעזור ולסייע

עודד פורר: תודה

עודד פורר:  כן, בבקשה, חבר הכנסת סולומון

משה סולומון: אז קודם כול, תודה רבה

משה סולומון:  בוקר טוב

משה סולומון:  זה דיון חשוב

משה סולומון:  אני תמיד ככה בדילמה לגבי הוועדה

משה סולומון:  אני לא חבר הוועדה, אבל בתקופה בין הוועדות האחרות

משה סולומון:  גם עכשיו, רציתי להישאר עד הסוף אבל גם עכשיו ועדת כספים ביקשו שנעלה

משה סולומון:  אני רק אגיד כמה דברים

משה סולומון:  באמת, סוף דבריו של חגואל, זו באמת הזדמנות שנוצרת מתוך איזשהו משבר גדול בעם ישראל, במדינת ישראל, בשמחת תורה האחרון

משה סולומון:  ולכן, אין לי את הנתונים ואני רואה את הנתונים כאן, אבל אני שומע בהרבה מאוד מקומות רצון לעלות או שמתגלים עוד ועוד יהודים בעולם

משה סולומון:  גם במדינות המערב, אבל אני אומר את זה גם באתיופיה

משה סולומון:  גם שם יש אנשים שממתינים, והם חיים את המציאות כאן והם מצפים לאיזשהו מענה בהקשר הזה

משה סולומון:  אני בקשר רציף עם השר כדי לראות איך אנחנו פותרים את זה, אבל זו הזדמנות שאסור לנו לפספס אותה

משה סולומון:  ואנחנו צריכים להבין שאנחנו צריכים להיות מדינת העם היהודי באשר הוא בכלל

משה סולומון:      אני אגיד רק כמה נקודות

משה סולומון:  יצא לי כאן להסתובב בהרבה מקומות

משה סולומון:  אני מסתובב בין בתי המלון והמפונים, ואני חייב להגיד שהמענה, ואמרו את זה גם בתחילת השיח כאן – מדהים

משה סולומון:  מענה מדהים ומהיר של המשרד, של הסוכנות היהודית

משה סולומון:  הייתי בכמה וכמה מקומות שפונו

משה סולומון:  אם זה מהדרום ואם זה מהצפון

משה סולומון:  הייתי באשקלון לאחרונה עוד פעם, והם אמרו לי שהם פשוט מודים על הטיפול שהם קיבלו, מי שחזר

משה סולומון:  וזה מדהים

משה סולומון:  מצד שני, צריך לקחת בחשבון שכשיוצאים וחוזרים אז עולים כל מיני צרכים חדשים

משה סולומון:  אז צריך לתת מענה בעקבות זה שמבינים מה הם יכולים עוד לקבל בתוך מרכזי הקליטה

משה סולומון:  אני אשמח ואני מבקש אם אפשר לעשות איזשהו שיח עם המפונים האלה שחזרו לבתיהם או למרכזי הקליטה כדי לתת מענה יותר מותאם ויותר מוסדר וכן הלאה

משה פסל: יש תוכניות כאלה שסיון תפעיל בתחילת 2024

משה סולומון: מעולה, אז נקודה נוספת היא סוגיית ההסברה

משה סולומון:  כאן אני הולך לפגוש מישהו מפיקוד העורף בהקשר הזה

משה סולומון:  אני יודע להגיד שיש פער

משה סולומון:  נכון שיש בפיקוד העורף סרטונים כאלה ואחרים שהם הסברה באמהרית, ואין למשל בתיגרית

משה סולומון:  גם ההסברה שקיימת באמהרית היא לא מספיק טובה

משה סולומון:  אין בתיגרית

משה סולומון:  אין בשפה התיגרית

משה סולומון:  ואני יודע שהיה דיון על זה פה ולא הייתי כאן, אבל זה חשוב מאוד-מאוד

משה סולומון:  כמו שאמרו כאן קודמיי, שזה לא רק עידוד העלייה אלא איך אנחנו כאן נותנים מענה במציאות כל כך מאתגרת

משה סולומון:  צריך לראות שההסברה מגיעה לכולם

משה סולומון:  פשוט יש לי נתונים לגבי דוברי אמהרית ותיגרית, ואני יודע להגיד שלדוברי תיגרית אין מענה

משה סולומון:  אגב, חלקם לא עלייה

משה סולומון:  כלומר, הם לא יהודים, הם אריתראים, שגם הם נמצאים כאן בינינו

משה סולומון:  זו נקודה אחת

משה סולומון:      ונקודה אחרונה היא לראות איך אנחנו עוסקים בעידוד עלייה לא רק במקומות שנוחה לנו העלייה מהם

משה סולומון:  אני אומר את זה ככה בלשון נקייה יותר, כן? אפשר לעודד עלייה במקומות שבהם אנשים מסודרים ונמצאים, ונוח לנו שהם יגיעו לכאן מהיבטים כלכליים כאלה ואחרים, אבל אנחנו - - -     

עודד פורר: הם בדרך כלל לא מגיעים

משה סולומון: ובדרך כלל לא מגיעים, נכון

משה סולומון:  אני חושב שאנחנו צריכים להבין שמדינת העם היהודי היא לכולם, וחשוב מאוד-מאוד שנגיע גם למקומות שהם לא זועקים ולא צועקים ולא אולי יש לנו איזשהו אינטרס כזה או אחר בהיבט הכלכלי

משה סולומון:  אני אגיד מילה אחרונה

משה סולומון:  אני אומר לכם, דיברתי, יצא לי לפני שלושה שבועות לעשות זום, ביקשו ממני לעשות זום עם הממתינים באדיס

משה סולומון:  ממש ביקשו בכל לשון של בקשה אם אני יכול לעשות זום איתם

משה סולומון:  אמרתי להם "אין לי מה להגיד לכם" אבל ביקשו בכל זאת

משה סולומון:  והיו כמה אנשים בזום שהם נמצאים שם 20 שנה והם בפחד

משה סולומון:  הם בעצמם בפחד

משה סולומון:  כלומר, לאור המציאות שנוצרה כאן במדינת ישראל, גם שם מדובר בדיני נפשות

משה סולומון:  גם שם אנחנו צריכים לחשוב איך אנחנו פועלים כדי לאפשר לאנשים שהם זכאים, אני מדבר כרגע רק על זכאים, לעלות לכאן במהרה

משה סולומון:  תודה רבה

עודד פורר: תודה

עודד פורר:  אני אגיד רק במשפט אחד, כי עסקנו בזה גם לא מעט

עודד פורר:  הסיפור הזה של המחנות, צריך לסיים את הפארסה הזו

עודד פורר:  זו בעיני בושה גדולה למדינת ישראל

עודד פורר:  זה לא בקדנציה הזאת, זה לא אליך

עודד פורר:  אבל אני אומר, זה כבר שנים ארוכות שמושכים את העניין הזה

עודד פורר:  ויושבים שם אנשים שהמשפחה שלהם פה והמשפחות קרועות, וזה לא משהו שאפשר לחיות איתו בשקט

אופיר סופר: אני, כמו שאתה יודע, אדוני יושב-הראש, מיניתי פרויקטור לעניין הזה

אופיר סופר:  הייתה מלחמה, בחרו תת-אלוף שהיה בפיקוד דרום, השתחרר לפני שבוע

אופיר סופר:  קיימנו פגישה אחת בעניין, וצריך לבחון כרגע מה אפשר, מה נכון, מה לא נכון, איך צריך לעשות, לאור ההשתנות של המצבים

אופיר סופר:  היום יש לנו פגישה נוספת עם הפרויקטור ועם חבר הכנסת סולומון

אופיר סופר:  הראל כנפו, זו משימתו

אופיר סופר:  עכשיו, אתה יודע, בסוף גם יש עניין של יכולות מימוש

אופיר סופר:  אז יש פה דילמה אם לתת לו להיכנס לסוגייה מבלי יכולת לממש אותה

אופיר סופר:  אני צריך לטפל בעסק הזה בצורה רצינית, מקצועית, עם כל האחריות והרגישות הנדרשת

אופיר סופר:  ונדרשת

עודד פורר: תודה

עודד פורר:  ישעיהו יחיאלי, מנעל"ה

עודד פורר:  אני רק לפני כן אגיד שאנחנו כמעט מוצאים את עצמנו בוקר-בוקר כשפותחים פה את ישיבת ועדת העלייה והקליטה מציינים את אחד מבוגרי נעל"ה שנפל, כולל בישיבה האחרונה אתמול קיימנו, שהיום תהיה הלוויה שלו

עודד פורר:  בבקשה, ישעיהו

ישעיהו יחיאלי: תודה, יושב-הראש

ישעיהו יחיאלי:  שלום לשר, למנכ"ל, לכל הנוכחים

ישעיהו יחיאלי:  אני קודם כול באמת רוצה להודות על תשומת הלב שלכם כוועדה לחללים של נעל"ה, שהם הרבה-הרבה מעל ומעבר מחלקנו באוכלוסייה

ישעיהו יחיאלי:  מחלקנו באוכלוסיית החיילים

ישעיהו יחיאלי:  אני לא רוצה להתייחס למספרים, אבל זו ממש תופעה

ישעיהו יחיאלי:  אני רוצה לציין מהצד השני ששני הדוברים של פיקוד העורף בשפה הרוסית, שעוסקים כל הזמן בהסברה והם מגויסים משמחת תורה ועד היום, וממשיכים להיות מגויסים, שניהם בוגרי נעל"ה

ישעיהו יחיאלי:  אחת היא אם חד הורית, שגם עובדת בנעל"ה כמלווה חינוכית, והיא כבר יותר מחודשיים במילואים

ישעיהו יחיאלי:  אז זה לא רק בצד של החללים, אלא יש תרומה לבוגרי נעל"ה גם בצד של החיים

ישעיהו יחיאלי:       אני רוצה להתייחס לנושא שאליו התכנסנו, והוא ההיערכות לקראת עלייה, או גל עלייה, אחרי המלחמה

ישעיהו יחיאלי:  אני אדבר על זה עכשיו גם מנקודת המבט של נעל"ה, אני לא רוצה להתייחס לנושא בכללותו, גם הזמן של הוועדה קצר

ישעיהו יחיאלי:  כשקמה הממשלה, היו הכרזות על סכומים פנטסטיים לעידוד עלייה בארצות המערב, בדגש על צרפת וצפון אמריקה

ישעיהו יחיאלי:  ממש היה מדובר שם על סכומים של שמונה או תשע ספרות

ישעיהו יחיאלי:  ואני חושב שלנעל"ה יש פוטנציאל אדיר במדינות האלה, מפני שכל אחד היום יודע שכאשר משפחה רוצה לעלות לארץ ויש לה ילד בגיל ההתבגרות, אם הוא יעלה בנעל"ה לפני ההורים, סיכוייו להיקלט בארץ טובים פי כמה מאשר אם הוא יבוא עם ההורים

ישעיהו יחיאלי:  והדבר הזה משפר גם את הקליטה של המשפחה כולה בארץ, בעזרת השם

ישעיהו יחיאלי:      אנחנו מכירים את התופעה של האנשים בגלל הילדים שלהם, וירדו מהארץ בגלל שהילדים שלהם לא נקלטו

ישעיהו יחיאלי:  בעיקר בגילאי התיכון, אבל לא רק

ישעיהו יחיאלי:  כל אחד יודע את זה

ישעיהו יחיאלי:  עכשיו אני שואל איפה סכומים האדירים שדיברתם עליהם, ועידוד העלייה באמצעות תוכנית נעל"ה; אנחנו ראינו עד היום זכר לסכומים האלה

ישעיהו יחיאלי:  ואני חושב שפשוט חבל על הזמן

ישעיהו יחיאלי:  עכשיו, עם המלחמה, בטבע הדברים, הרשמה לנעל"ה בינתיים לא מתרוממת

ישעיהו יחיאלי:  וזה הגיוני לגמרי

ישעיהו יחיאלי:  אנשים לא ישלחו קטינים למדינה במצב מלחמה

ישעיהו יחיאלי:  אגב, עזבו את נעל"ה בגלל המלחמה 30 ילדים מתוך 2,000

ישעיהו יחיאלי:  שימו לב לנתון הזה שגם מראה לכם על החוזק של התוכנית הזאת, ועד כמה במציאות של מלחמה, הימצאותו של ילד בפנימייה של נעל"ה היא הרבה יותר טובה מאשר הימצאותו בכל מקום אחר בארץ

עודד פורר: תודה

ישעיהו יחיאלי: מבחינת השגרה

ישעיהו יחיאלי:  השגרה הלימודית, השגרה החברתית

ישעיהו יחיאלי:  כמו בקורונה

ישעיהו יחיאלי:  אבל את כל הדברים האלה צריך לדעת להסביר החוצה, ובשביל נדרשים משאבים

ישעיהו יחיאלי:  ואני שואל איפה אנחנו בתוכניות שלכם לעידוד עלייה בעולם בכלל ובמיוחד בצפון אמריקה ובצרפת

ישעיהו יחיאלי:  תודה רבה

עודד פורר: תודה רבה

עודד פורר:  יתייחסו המנכ"ל והשר לקראת סיום הדיון במרוכז

עודד פורר:  קונסטנטין שוויביש

קונסטנטין שוויביש: אני רוצה לבקש מהמשרד וגם מהסוכנות היהודית להיות יותר משתפי פעולה עם המגזר השלישי, בתחום החינוך במיוחד

קונסטנטין שוויביש:  זאת מכיוון שהצלחתה של קליטה היא תמיד הצלחתה של אינטגרציה של ילד במסגרת חינוכית

קונסטנטין שוויביש:  אם ילד חוזר הביתה מאושר מבית ספר, ההורים, אפילו מובטלים או לא עוסקים במקצוע, הם מאושרים

קונסטנטין שוויביש:  ונהפוך הוא, אם ההורים מועסקים בהיי-טק שניהם והם נורא משגשגים מבחינה כלכלית אבל הילד חוזר מבית-הספר מסכן – אין קליטה

קונסטנטין שוויביש:  היא לא הצליחה

קונסטנטין שוויביש:  לכן, ילדים אשר עברו טראומה של מלחמה באוקראינה וטראומה של עלייה ושל בריחה, מגיעים לפה ויש טראומה של קליטה וטראומה של מלחמה בנוסף

קונסטנטין שוויביש:  אז הם צריכים חברה וסביבה הרבה יותר ידידותית

קונסטנטין שוויביש:  ואנחנו, כמערכת חינוך דו-לשונית, דוברת שפה גם רוסית ואוקראינית, מוכנים לקלוט את הילדים האלו ולתת להם ולהוריהם קליטה ידידותית ביותר

קונסטנטין שוויביש:  ואת זה צריך לנצל

קונסטנטין שוויביש:      מאידך, אותו סיפור עם מורים

קונסטנטין שוויביש:  גם כן מורים, גם לאנגלית וגם למקצועות אחרים, שאנחנו יכולים לקלוט אותם, והם יכולים לראות במערכת פורמלית, כלומר כל המעונות שלנו ברישיון, אבל מאידך הם גם כן דוברי שפה – אנחנו יכולים לתת למורים ניסיון והתנסות בתחום החינוך בלי בעיה של שפה

קונסטנטין שוויביש:  והדבר השלישי שאני רוצה להגיד הוא על אופן הפעולה של משרדי הממשלה

קונסטנטין שוויביש:  בזמנו משרד החינוך, כאשר נכנס טרכטנברג והיו חסרים גני ילדים, אמר משרד החינוך "כל הגנים, בואו אלינו, אנחנו נקלוט אתכם, אנחנו ניתן לכם רשיונות" – היו 6,000 גני ילדים פרטיים, היום יש 300

קונסטנטין שוויביש:  אותו דבר מה שעכשיו כבוד המנכ"ל אמר לגבי קורסים לעברית

קונסטנטין שוויביש:  כלומר, כשהייתה בעיה באולפנים אז פנו לאולפנים פרטיים "תבואו, תקלטו, תעסקו בתחום", והיום כאשר גרביים בצבע ירוק כבר לא באופנה אפשר לזרוק אותם – אפשר לצמצם את מספר השעות, אפשר להנמיך את המחיר

קונסטנטין שוויביש:       האולפנים העירוניים שהם שייכים לרשויות הם הרבה יותר קרובים לליבם של משרדי הממשלה מאשר המגזר הפרטי

קונסטנטין שוויביש:  ואני חושב שזה לא נכון

קונסטנטין שוויביש:  צריך לשלב יותר, צריך לפתוח אפשרויות

קונסטנטין שוויביש:  אותם אולפנים שהם גם כן מורים דוברי שפה, גם יש שתי שיטות שונות - - -     

עודד פורר: ברור, ברור

קונסטנטין שוויביש: כן, בסדר

קונסטנטין שוויביש:  אני פשוט רציתי להגיד שמשרד הקליטה חייב, בעיניי, לפתוח את השערים ליותר זכאים בתחום החינוך

עודד פורר: תודה

עודד פורר:  ז'אנה צ'רנורודסקי, בבקשה

ז'אנה צ'רנורודסקי טברסקי: תודה רבה

ז'אנה צ'רנורודסקי טברסקי:  ז'אנה טברסקי צ'רנורודסקי, אני נשיאת עמותת קהילת ידע ישראל

ז'אנה צ'רנורודסקי טברסקי:  אני רוצה להתייחס לנושא של קליטתם ועזרה למדענים עולים חדשים, שהתחלנו לדון בוועדה ב-13 בנובמבר

ז'אנה צ'רנורודסקי טברסקי:  מסתבר שקיים מספר הרבה יותר גדול של מדענים עולים שהם מתחת לרדאר

ז'אנה צ'רנורודסקי טברסקי:  כמה מאות שלא הגישו שום בקשה למשרד העלייה והקליטה למלגות ולעזרה, כי הכל כפוף למציאת מעסיק, והם לא מוצאים את המעסיקים ולא פנו

ז'אנה צ'רנורודסקי טברסקי:  על זה עוד תפרט ד"ר אולגה אורלובה יותר

ז'אנה צ'רנורודסקי טברסקי:  ואני רוצה להדגיש שצריך לקלוט ולאמץ קונספציה חדשה לקליטתם של מדענים עולים

ז'אנה צ'רנורודסקי טברסקי:  הם לא נטל למדינה, הם גם במקביל זקוקים למלגות ולעזרה, אבל צריך לראות את החוזק שלהם על בסיס הקשרים הקודמים שלהם מארץ המוצא, והמחקרים הבינלאומיים שלהם – הם יכולים לפנות לגיוס, מימון ומענקים למחקרים שלהם בארץ

ז'אנה צ'רנורודסקי טברסקי:  כלומר, להביא כסף ארצה

ז'אנה צ'רנורודסקי טברסקי:  אבל אין להם סטטוס מתאים

ז'אנה צ'רנורודסקי טברסקי:  צריך להעמיד סטטוס מתאים לאפשרות, ולפתוח להם אפשרות להגיש ולהשיג את המענקים

עודד פורר: ברור, תודה

ז'אנה צ'רנורודסקי טברסקי: וד"ר אולגה אורלובה עכשיו יכולה לפרט, שהיא מייצגת את קהילת עליית 2022

עודד פורר: אני תכף אתן לה רשות דיבור

עודד פורר:  עוד מעט

עודד פורר:  בבקשה, אלקס ריף, מנכ"לית לובי המיליון

אלקס ריף: שלום לכל חברי הוועדה

אלקס ריף:  שלום לחבר הכנסת פורר, שלום לשר, למנכ"ל

אלקס ריף:  אני רוצה לדבר על העולים שנמצאים עדיין במדינות המוצא

אלקס ריף:  נקודה אחת מאוד-מאוד חשובה בעיני

אלקס ריף:  אני יודעת שהרבה מאוד אנשים פתחו תיקי עלייה, מאוד רוצים לעלות, אבל כמו שאתם יודעים, הפרוצדורה לוקחת זמן

אלקס ריף:  חודשים, חצי שנה

אלקס ריף:  היה קיצור, היום כבר אפשר להעלות מסמכים אונליין, זה קרה בעקבות המלחמה

אלקס ריף:  אבל עדיין, למשל, יש דרישה לאפוסטיל

אלקס ריף:  אני חושבת שאנחנו חייבים להבין את גודל השעה, להבין שאנחנו עם עלייה דרסטית באירועי האנטישמיות בעולם, וצריך לראות איך אנחנו מקצרים תהליכים קליטה כפי שנעשה כשפרצה מלחמת אוקראינה-רוסיה

אלקס ריף:  זה הזמן

אלקס ריף:  לא לתת לעולים חצי שנה לחכות עד שהם עולים, אלא לעשות שוב מסלול של קליטה ישירה כפי שהיה

אלקס ריף:  כפי שאתם בטח זוכרים אחוזים בודדים, ממש נמוכים, של אנשים, לא הצליחו להוכיח זכאות אחר כך ובעצם לא קיבלו אזרחות

אלקס ריף:  הרוב נעשו אזרחים והתחילו את החיים שלהם

אלקס ריף:      זה זמן חירום, וגם מבחינתי הזדמנות להראות לעולם שישראל פותחת את שעריה במהירות, ביעילות, לפני שיהיה אירוע אנטישמי

אלקס ריף:  לא צריך אירוע אנטישמי גדול כדי שאנחנו נבין שיש סכנה עכשיו ליהודים בעולם

אלקס ריף:  וצריך לעשות את כל מה שאנחנו יכולים לעשות כדי לאפשר להם להגיע מהר, כולל למשל לוותר על אפוסטיל כרגע, לעשות דרישות אחרות ולעשות את התהליך בארץ

אלקס ריף:  תודה רבה

עודד פורר: ברור, תודה רבה

עודד פורר:  אולגה אורלובה

עודד פורר:  אני רק בינתיים אגיד למנכ"ל שאנחנו על הנושא הזה נצטרך לקיים דיון, ודיון חסוי, מהסיבות הברורות

עודד פורר:  בבקשה, אולגה

אולגה אורלובה: (נושאת דברים בשפה האנגלית, להלן תרגום חופשי)     חברי הוועדה הנכבדים, אשמח לדבר באנגלית

עודד פורר: (נושא דברים בשפה האנגלית, להלן תרגום חופשי)     אבל בקצרה, בבקשה

עודד פורר:  יש לנו דקה אחת

אולגה אורלובה: (נושאת דברים בשפה האנגלית, להלן תרגום חופשי)     אוקיי, אז כמו שאמרתי בישיבה הקודמת, יש דרך יעילה ומהירה שיכולה לשפר את המצב, והיא לספק להם, למדענים עם ניסיון אקדמי אפשרות לעצמאות בהגשת בקשות למענקים בינלאומיים

אולגה אורלובה:  לדוגמה, אנחנו ביקשנו למלא שאלון באופן סלקטיבי לאלו שעדיין לא הגישו בקשות לאיזשהן תוכניות במשרד העלייה, אבל אנחנו רוצים לעשות את זה

אולגה אורלובה:  אז 200 הגיבו מיידית

אולגה אורלובה:  יש להם תואר דוקטורט במגוון תחומים והתמחויות, וכמעט כולם מתחת לגיל 55, והם מוכנים להגיש בקשה למענקים בינלאומיים

עודד פורר: (נושא דברים בשפה האנגלית, להלן תרגום חופשי)     כן, אבל זה ברור

עודד פורר:  ז'אנה כבר דיברה על זה, והנקודה הזו ברורה

אולגה אורלובה: (נושאת דברים בשפה האנגלית, להלן תרגום חופשי)     כן, אבל אם דיברנו על זה, זה הכרחי לעדכן ולרענן את תוכניות ההגירה

עודד פורר: (נושא דברים בשפה האנגלית, להלן תרגום חופשי)     כן, תודה רבה

עודד פורר:       (חוזר לשאת דברים בשפה העברית)     אלכסנדר וודובוז

עודד פורר:  ממש בקצרה

אלכסנדר וודובוז: אני נציג של המגזר העסקי ואני אדבר בקצרה כי זמן זה כסף

אלכסנדר וודובוז:  במסגרת הפעילות אנחנו פוגשים הרבה עולים לשעבר, עולים לעכשיו, כ-1,000 לקוחות בשנה

אלכסנדר וודובוז:  שמעתי על הקליטה באמת של אנשי מקצוע

אלכסנדר וודובוז:  יש לזה שני תחומים; אנשי מקצוע – רופאים, אדריכלים וכולי, ועם כל הכבוד, לכל אחד צריך להיות מסלול קליטה וזה סבבה

אלכסנדר וודובוז:  אני רוצה להציע משהו לגבי קליטה של אנשי עסקים, כי חלק ממי שמגיע, חלק ניכר זה אנשים שלא רוצים להיות שכירים, רוצים להיות עצמאיים

אלכסנדר וודובוז:  הם יודעים להיות עצמאיים וגם יש להם כסף

אלכסנדר וודובוז:  על הכסף נדבר בפגישה הבאה מול בנק ישראל

אלכסנדר וודובוז:  כולנו מכירים את תוכנית "הכרישים" בטלוויזיה

אלכסנדר וודובוז:  אני מציע להקים צוות מקצועי של דוברי שתי שפות, אנשי עסקים, שייתנו חוות דעת ראשונית לאנשים האם העסק שלהם בארץ ילך או לא ילך, ואם כן אז איך לפתח אותו ולאיזה כיוון

אלכסנדר וודובוז:  זו הצעה קונקרטית

עודד פורר: תודה

עודד פורר:  לאה אהרוני

לאה אהרוני: ראשית, באמת אני רוצה להגיד תודה רבה למשרד

לאה אהרוני:  אנחנו עובדים עם העולים יום-יום ורואים את הטיפול בנושא של החירום ובנושא של הפינוי

לאה אהרוני:  ממש

לאה אהרוני:  דיברתי עם אחת העובדות שלנו שהיא עולה חדשה, ותוך כדי קיבלה טלפון ממשרד העלייה

לאה אהרוני:  ויש עוד הרבה כאלה

לאה אהרוני:  אני רוצה להעלות שני נושאים, שאחד זה הנושא של עובדים סוציאליים עולים; הוא תקוע מאוד חזק במשרד הרווחה

לאה אהרוני:  ניסינו כמה וכמה פעמים לפתור אותו, ואין עם מי לדבר שם

לאה אהרוני:  ומצד שני, יש מחסור בתוך משרד הרווחה בעולים דוברי רוסית

לאה אהרוני:  יד הימין סובלת ויד שמאל לא פותרת את הבעיה

לאה אהרוני:  הנושא השני זה הנושא של שינוי סטטוס, כי הרבה מאוד עולים מגיעים כתיירים

לאה אהרוני:  וזה גם מאוד תקוע במשרד הפנים

לאה אהרוני:  יש המון קושי בזה

אופיר סופר: סליחה, אמרת שיש הרבה עובדים סוציאליים עולים?     

לאה אהרוני: יש לנו רשימה של 15 עובדים סוציאליים מרוסיה ואוקראינה שמשרד הרווחה תוקע את ההכרה שלהם

לאה אהרוני:  וגם לא נותן להם פתרונות ביניים

לאה אהרוני:  זה ממש ללכת ללמוד עכשיו משנה א' את כל לימודי העבודה הסוציאלית לאנשים שהם כבר עבדו בזה

עודד פורר: זה הנושא של הכרה בתעודות

לאה אהרוני: ועבודה סוציאלית זה מאוד בעייתי ספציפית

לאה אהרוני:  והנושא של הערכת התארים היום לוקח שמונה-עשרה חודשים

לאה אהרוני:  זה מאוד-מאוד קשה

עודד פורר: ברור

לאה אהרוני: והנושא האחרון זה הנושא של העולים בתחומי האומנות

לאה אהרוני:  יש המון כאלה בעלייה האחרונה

לאה אהרוני:  מבחינת משרד העלייה זה שמנת, אבל מבחינת התעסוקה זה לא שמנת כי אין להם עבודה אחרת והם לא יודעים לעשות את הדברים האחרים

לאה אהרוני:  אז הנושא של עולים אומנים חייב להיפתר

לאה אהרוני:  חייב להיות פתרון חדש

עודד פורר: תודה

עודד פורר:  אני כן רוצה, לפני שאני אתן לך המנכ"ל, לשמוע את אולגה – היה את הנושא הזה של שכר דירה והמעבר מחמש לשלוש שנים

עודד פורר:  הייתה ועדה שהוקמה בעניין

עודד פורר:  היא סיימה את עבודתה? יש המלצות?     

אופיר סופר: אני אתייחס לזה

עודד פורר: אוקיי, אתה תתייחס לזה

עודד פורר:  ואני מבקש מהמנכ"ל, בתוך ההתייחסות, גם לנושא שקילת התארים וועדת המנכ"לים בעניין הזה, המכרז החדש של הקרן

עודד פורר:  לגבי אומנים עולים אני רק אציין שאנחנו מקיימים ישיבה מיוחדת פה בוועדה, ספציפית על זה

עודד פורר:  בבקשה, המנכ"ל

אביחי כהנא: בסדר

אביחי כהנא:  אני אגיד משפט אחד לגבי האמירה שנאמרה לגבי שיתוף פעולה עם המגזר השלישי

אביחי כהנא:  הוא חשוב לנו מאוד

אביחי כהנא:  אנחנו מבינים שאנחנו לא יכולים לפעול לבד

אביחי כהנא:  יש לנו את הפרויקטורים

אביחי כהנא:  אתמול קיימנו כנס של 250 והגיעו 250 כמעט מלווי עולים

אביחי כהנא:  כולם הגיעו ביחד כדי גם לתת להם ידע מקצועי שהחטיבה של סיון הובילה

אביחי כהנא:  אבל שיתוף הפעולה עם המגזר השלישי חשוב לנו

אביחי כהנא:  אנחנו משתדלים לעשות הרבה מאוד פניות החוצה כדי להגיד לכם "תבואו אלינו", אז תבואו אלינו, אני אשמח מאוד

אביחי כהנא:  נשב וכולי

אביחי כהנא:  לגבי הסיפור של המדענים, חברת הכנסת אמרה שהיא תחבר לי אחר כך מישהו שיסביר לי את הסיפור של מה קורה אם אין מעסיק

אביחי כהנא:  למרות שאני מכיר שעובדים באגף של גרנית, אצל איציק, קשה מאוד, כדי למצוא את המעסיקים ולחבר, גם אם אנחנו לא יודעים בסוף לתת את המימון

אביחי כהנא:  וניתנת עבודה בהקשרים האלה, ומטפלים בכמויות מאוד גדולות של מדענים

אביחי כהנא:  וככל שאפשר לעשות עוד משהו שמקל בהקשר הזה אנחנו נשמח מאוד לעשות את הפעולה הזאת גם כן

אביחי כהנא:      בעובדים הסוציאליים התחלנו לטפל, אני לא יודע אם אלקס עוד שומעת אותנו, אז גם בהמשך לאמירה שלה

אביחי כהנא:  ואנחנו מטפלים בזה, אנחנו חושבים עכשיו לעשות תוכנית מהירה, בעיקר במחוז הצפון, אנחנו רואים ששם יש ריכוז של עובדים סוציאליים עולים דוברי רוסית, עם אחד מהמוסדות האקדמיים, כדי לעשות שם מסלול מהיר להכרה בעובדים סוציאליים

אביחי כהנא:  חסר לנו מאוד עובדים סוציאליים דוברי רוסית בישראל, אבל עובדים על זה

אביחי כהנא:       לגבי נושא שקילת התארים, העברנו החלטת ממשלה שחייבה את האגף ביחד איתנו, בהסכמה שלכם, לעשות עבודה מהירה כדי לעשות את הרפורמה בנושא הזה

אביחי כהנא:  נכון, אחרי ה-7 באוקטובר עצרנו, בחודשיים האחרונים

אביחי כהנא:  ולפני שבוע וחצי, בעקבות הנחייה מחודשת של השר, החזרנו את הדברים האלה

אביחי כהנא:  נכון להיום, באתר של משרד החינוך כתוב שאתה צריך לחכות שנה לתשובה

אביחי כהנא:  זה בלתי מתקבל על הדעת, לא אפשרי

אביחי כהנא:  ולכן אנחנו מחזירים בחזרה את הגלגלים

אביחי כהנא:  אנחנו מקווים שהיום שיתוף הפעולה עם משרדי הממשלה, שעסוקים בהרבה מאוד דברים, אז אנחנו לקחנו גם חברת ייעוץ שתלווה אותנו כדי לעשות את העבודה המקצועית בהקשרים האלה

אביחי כהנא:      חשוב לי להגיד כן בהקשר הזה, שי הסב את תשומת ליבי, שאישרנו את "אופק ישראלי" לשנת 2024

אביחי כהנא:  אני חושב שזה אולי המוקדם אי פעם, גם בוועדת ההיגוי וגם בדירקטוריון

אביחי כהנא:  ואנחנו מחכים עכשיו באמת לאישור ממשרד האוצר לגבי הסוגייה התקציבית כדי שנוכל לתת ל"אופק" לעבוד מתחילת השנה

אביחי כהנא:  והנושא האחרון שלפחות אני רשמתי לעצמי הוא לגבי הרפורמה בדיור

אביחי כהנא:  ברפורמה בדיור הוועדה בעיקרון סיימה את העבודה המקצועית שלה, וגם הצגנו לשר מספר המלצות

אביחי כהנא:  עכשיו אנחנו עובדים מול משרד האוצר כדי למצוא את המקורות התקציביים בהקשר הזה, כי בעצם אנחנו מבינים כמה דברים; הקיצור, ההמלצה היא, בצורה מאוד מאוד מלמעלה, היא לקצר מחמש שנים לשנתיים

עודד פורר: ואז להגדיל את הסכום

אביחי כהנא: ואז להגדיל משמעותית את הסכום, ולתת עוד יותר סכום משמעותי למי שיגור, ואני בכוונה לא אומר נגב גליל, כי זה צפון, דרום וערים מיוחדות סוציו-אקונומית וכולי

עודד פורר: באזורי עדיפות

אביחי כהנא: באזורי עדיפות

אביחי כהנא:  ואפשר ממש להגיע אפילו כמעט ל-2,000 שקל למשפחה במשך שנתיים

שלומית אבינח: תוספת?     

אביחי כהנא: כן

אביחי כהנא:  המשמעות התקציבית של זה היא גדולה משתי בחינות; א' חלק מהאנשים נאבדים בדרך במשך חמש שנים

אביחי כהנא:  זאת אומרת, כמות האנשים שיממשו את זה, מעבר לזה שזה בבת אחת ולא לאורך חמש שנים, גם כמות האנשים שיממשו את זה, זה חלק מהבעיה בלעשות עבודה מקצועית – גילינו דברים שאנחנו מעדיפים לא לדעת – היא עולה בצורה מאוד-מאוד גדולה

אביחי כהנא:  זה יעלה כמה מאות מיליוני שקלים בתקציב המדינה לשנתיים הקרובות

אביחי כהנא:  אנחנו כן הצגנו למשרד האוצר כבר איזשהם צעדים של התייעלות שאנחנו יכולים לעשות אצלנו כדי לראות איך אנחנו מראים גם צעדים שיעודדו אותם

אביחי כהנא:  ואנחנו מקווים שזה ממש עניין של כמה חודשים שזה כבר יהיה בפועל

עודד פורר: אגב, כאן אתם כן יכולים לפחות לעשות את זה לנגב גליל, מה שנקרא

עודד פורר:  לאזורי עדיפות

עודד פורר:  להגיד "אתה לא באזור עדיפות אז זה יהיה על פני חמש שנים כמו היום

עודד פורר:  אנחנו לא נשנה לך את התנאים, אבל אם אתה רוצה ללכת לאזור עדיפות יש לך את האופציה"

אביחי כהנא: גם מה 600-700, אפילו 1,000 שקלים שווים לך בתל אביב היום? בשכירת דירה

עודד פורר: נכון

עודד פורר:  ועדיין

עודד פורר:  לכן, אני אומר ללכת לכיוונים האלה

אביחי כהנא:  נכון

עודד פורר: רק לא התייחסת, אדוני המנכ"ל, לנושא תקציב נעל"ה, שהעלה פה ישעיהו

אביחי כהנא: תקציב נעלה – ישבנו עם ישעיהו מספר פעמים והסיפור שם הוא עניין של שיווק

אביחי כהנא:  יש לנו בעיה במשרד לעודד בעצמנו ולממן בעצמנו תקציב של שיווק של נעל"ה

עודד פורר: יש תקציב "אופק"

אביחי כהנא: הם לא מוגדרים כעולים עד לשלב מאוד-מאוד מאוחר

אביחי כהנא:  לא חשבתי באמצעות תקציב "אופק", אפשר גם - - -     

עודד פורר: הם מוגדרים כפוטנציאל עלייה

עודד פורר:  "אופק" עובד עם תקציב למועמדי עלייה

שי פלבר: אפשר

שי פלבר:  הרעיון טוב

אביחי כהנא: אפשר

אביחי כהנא:  אם שי אומר שאפשר אז בוודאי מבחינתי

אביחי כהנא:  זה גם לא סכומים גדולים, ובאמת נעל"ה עושים עבודת קודש

עודד פורר: הנה, פתרתי לכם חלק מהבעיה

עודד פורר:  עוד לא ראינו את תקציב "אופק" ל-2024

אביחי כהנא: לא, הוא אושר אז לשנתיים ועכשיו אנחנו, מה שנקרא, רק אישררנו

עודד פורר: לא אפתח עכשיו את הטענות שהיו לי אז לעניין הזה

עודד פורר:  השר, בבקשה

אופיר סופר: טוב, סך הכל אני חושב שהצגנו את עיקרי הדברים בהתחלה

אופיר סופר:  אני אגיד בכנות שבסוף העבודה שלי היא לקבוע סדרי עדיפויות

אופיר סופר:  כי בסוף, אני אגיד שכשאתה בוחר סדרי עדיפויות, ושי, לא דיברת בכלל כל הדיון

עודד פורר: הוא לא ביקש רשות דיבור

אופיר סופר: אתה בוחר על מה אתה מוותר

אופיר סופר:  וההחלטה של על מה אתה מוותר היא תמיד החלטה קשה

אופיר סופר:  כי בסוף אתה מוותר על משהו שאתה רוצה, לא שאתה לא רוצה

אופיר סופר:  אתה רוצה, רק קשה לך

אופיר סופר:  עכשיו, זה גם עניין תקציבי, אבל זה גם עניין של יכולות ביצוע

אופיר סופר:  אני חושב שבסוגיות של העברית, של הליווי, של השירות, ועוד דברים אחרים שפירטתי קודם, המשרד צעד כברת דרך משמעותית בשנה האחרונה

אופיר סופר:  ובהחלט אני יכול לומר שהרעיונות שמגיעים, בין אם זה בשיחות טלפון, את המכתבים קשה לי לקרוא כי זה הרבה, אני לא עומד בקצב

עודד פורר: יש לך מספיק עוזרים, אז תן לכל עוזר לקרוא מכתב

אופיר סופר: לא רציתי להגיד שהם קוראים

אופיר סופר:  אני אומר, בין אם בשיחות הטלפון והשיח שהוא באמת פרודוקטיבי, לא תמיד מסכימים על הכל, אבל בהחלט גם בדיון הזה כאן הגיעו רעיונות

אופיר סופר:  ורעיונות מהשטח זה תמיד טוב

אופיר סופר:  הרבה דברים שאתה מתכנן ובונה אסטרטגיה, בסוף לוקחים רעיונות מהשטח

אופיר סופר:  תוכנית נעל"ה, בוודאי שהיא תוכנית משמעותית

אופיר סופר:  היא, מה שנקרא, התוכניות המרגשות זה התוכניות של החיילים הבודדים, תוסיף לזה את נעל"ה, שהם בדרך כלל גם חיילים בודדים רק שהם עושים את זה בגיל 14, כשכתפיהם רכות וצרות, מה שנקרא

אופיר סופר:  ובטח ביום כזה הדברים האלה מקבלים משמעות גדולה וחזקה

אופיר סופר:  ואנחנו, בעניין הזה, ככל שאנחנו יכולים לעזור אז אנחנו נעזור

אופיר סופר:      אני מזכיר שיש הרבה תוכניות טובות, אבל לא בכולן אנחנו שולטים, בגלל האופי של משרד העלייה והקליטה

אופיר סופר:  דיברתי על סדרי עדיפויות, דיברו איתנו על לסגור תוכניות מבחינה תקציבית

אופיר סופר:  אפרופו, השאלה ששאלת לפני כן את האוצר על התקציב ולפי מה מתקצבים אותנו, לפי מספר העולים הקיים והמשוער

אופיר סופר:  זה שקרתה עכשיו מלחמה, קרתה מלחמה – לא הייתה קורת מלחמה אז המספר היה עומד על סדר גודל של 60,000 והיינו צריכים להתמודד עם הסוגיות התקציביות האלה

אופיר סופר:  ואני בתחילת שנה עמדתי בפני שאלה האם אני סוגר תוכנית "פל"א" ו"יע"ל"

אופיר סופר:  אז אמרתי שלא רק שאני לא סוגר, אני גם פותח, וגם אם תהיה חשיפה

אופיר סופר:       עכשיו, בסוף צריך לזכור שיש תוכניות שהן ה"מאסלו" של החיים

אופיר סופר:  זאת אומרת, יחד שהוא משחק שחמט או שהוא שחיין מצטיין, זה דבר חשוב

אופיר סופר:  מאוד חשוב לקליטה עצמה של הילד

אופיר סופר:  אבל אני צריך לדבר על הילד שבכלל מגיע ויושב שבועיים בכיתה והוא לא יודע עברית, וגם אין הרבה ילדי עולים שם אז פחות מתייחסים אליו

אופיר סופר:  זאת אומרת, זה מבחינתי הרבה יותר בסיסי

אופיר סופר:  אני לא אומר, אני הולך להתעסק עם מה שאמרת

אופיר סופר:  זאת אומרת, זו נקודה מעניינת למשל, כשדיברת על הילדים

עודד פורר: טירה ממשרד החינוך כמעט קופצת מהכיסא כשאמרת שהוא יושב שבועיים

אנה משה: בסדר, אני ישבתי חודשיים בכיתה ג' בלי להבין ולא נורא, אתה רואה, העברית שלי מספיק לעורכת דין בינלאומית בתחום ההיי-טק

אנה משה:  הכל טוב, זאת לא הבעיה שלהם, תאמין לי

אביחי כהנא: לא, אני רוצה להגיד לך על זה

אביחי כהנא:  יש ילדים שהאימהות שלהם, זה לא כל כך פשוט כמו שאת אומרת

אנה משה: אני לא אמרתי שזה פשוט

אופיר סופר: לא, חבר'ה, שנייה אחת

טירה גלינויר: לא, השר, אני שמחה שזה מעניין אותך, באמת

טירה גלינויר:  אני ממש מתרגשת

אופיר סופר: מה יש להתרגש? זה הדבר הכי טריוויאלי

אופיר סופר:  אני לא הבנתי

טירה גלינויר: לנו

טירה גלינויר:  לנו

טירה גלינויר:  לא לכולם

אופיר סופר: אז לא, אני מאמין שזה נוגע לכל אזרח פה

אופיר סופר:  ואני מבין שאנחנו לא יכולים הכל

אופיר סופר:  אני אמרתי שבסוף צריך להחליט על מה לוותר, וזאת החלטה קשה, אבל אני אומר שתדמיינו מה קורה עם ילד שלהורים שלו קשה, ואם אנחנו מכניסים את הסיפור של ילדים שברחו ממלחמה והגיעו למלחמה, עד כמה זה פתאום הופך להיות עוד יותר משמעותי

אופיר סופר:  וגם ילדים שמגיעים ממדינות רווחה, כמה זה קשה

אופיר סופר:  אנחנו נצטרך להגיע לעוד ועוד נושאים, רק מה שאני אומר, אדוני יושב-הראש, יש משרד מדע

אופיר סופר:  ואני לא מאשים פה את אף אחד מחבריי השרים

אופיר סופר:  יש משרד חינוך, יש המון-המון משרדים, אפרופו הבירוקרטיה, ששיתוף הפעולה שלנו איתם הוא דרמטי כדי להצליח

אופיר סופר:  עכשיו, לכל משרד יש את סדרי העדיפויות שלו גם, כי גם הוא אומר "אני צריך לדאוג קודם כול לבתי ספר בים המלח" למשל, וזה נכון

אופיר סופר:  זאת אומרת, היום הקשב של שר החינוך נמצא בסוגיות אחרות

אופיר סופר:  אפרופו, פגשנו את זה בהקשר של האולפנים בעברית

אופיר סופר:      זה אתגר שהוא מאפיין ארגונית את ההתמודדות של משרד העלייה והקליטה

אופיר סופר:  אנחנו לא מוותרים עליו, זה חלק מהמשימה שלנו, רק אני אומר שבסוף צריך לדעת שזה אתגר שיכול לתפוס אותנו בהרבה סוגיות מקצועיות

אופיר סופר:  זהו, אני רוצה להגיד תודה רבה על שיתוף הפעולה

אופיר סופר:  אני בהחלט מציע גם שהכנסת תשלם שכר לכל הסמנכ"לית שמבלים פה ימים שלמים אצלך בוועדה

אופיר סופר:  וזהו, חזק ואמץ

עודד פורר: קודם כול, אני אתחיל ממה שסיימת

עודד פורר:  הם מבלים פה, אני הייתי שמח שלא נצטרך לקרוא להם, אבל אתה יודע

עודד פורר:  אם אנחנו, אם מפרסמת הממשלה מודעה עם בערך 30 מוקדים, 30 מוקדים שכולם נותנים מענה רק בשפה העברית ומתעלמים מלמעלה מ-20% מהאוכלוסייה

עודד פורר:  אז אם זה לא מעניין אתכם זה יעניין אותנו, זה התפקיד שלנו

עודד פורר:  ועד שלא נכנסנו לעניין הזה, סליחה, שום דבר לא זז

עודד פורר:  זה בכלל לא היה בהבנה של משרדי הממשלה

עודד פורר:  עכשיו, אתה הזכרת את שיתוף הפעולה שאתה מצפה לו ממשרדים אחרים, זה חלק ממשימה של ממשלה

עודד פורר:  חלק מהמשימה של ממשלה זה לעבוד כמה משרדים ביחד

עודד פורר:       אני מכיר את זה מימים גם כשאני מנכ"ל וגם כשהייתי שר – הרבה פעמים משרדי ממשלה אוהבים לריב אחד עם השני, כאילו כל אחד חי באיזו טריטוריה של "מה פתאום שהוא יגע בעלייה" או "מה פתאום שאתה תיגע בחינוך"

עודד פורר:  אז אני אומר את זה לך, אני חושב שאתה מעוניין לשתף פעולה, אבל גם החברים השרים שלך צריכים להבין שזה לא העסק הפרטי שלהם

עודד פורר:  ועלייה וקליטה זה לא העסק רק משרד העלייה והקליטה, זה העסק של כל מדינת ישראל וכל ממשלת ישראל

עודד פורר:  והם כולם צריכים להבין את זה

אופיר סופר: אני אמרתי שהרבה דברים מבורכים

אופיר סופר:  מגיעים גם מהשטח אבל גם מהוועדה פה

אופיר סופר:  הוועדה גם מביאה את השטח לפה, זה בסדר

עודד פורר: אני אומר את זה גם בהיבט של ממשלה

עודד פורר:  וממשלת ישראל כולה צריכה להבין שהמשימה הזאת היא משימה של כולם, היא לא התפקיד רק של השר אופיר סופר ושל המנכ"ל אביחי כהנא

עודד פורר:  היא משימה של הממשלה

עודד פורר:  היא גם המשימה של שר החינוך וגם של שר הכלכלה וגם של שר הבריאות

עודד פורר:  ואפילו של שרת התחבורה במוקד של תחבורה ציבורית שנתן במשך חודשיים מענה רק בשפה העברית

עודד פורר:  כאילו אין אף אחד שהוא דובר רוסית או אמהרית שהוא משתמש בתחבורה ציבורית

עודד פורר:  זה כאילו גילו את זה פה אחרי חודש של דיונים, כשהגענו אליהם

עודד פורר:  או אגף נפגעים בצה"ל שמפרסם את המוקד שלו שעונה רק בשפה העברית

עודד פורר:  זה מקפיץ אותי וזה מעצבן אותי כי זה מראה שאנשים, כל אחד שם הופך את עולמו, צר עולמו כעולם נמלה

עודד פורר:  ואני מצפה ממשרדי ממשלה במובן הזה, כן, אני חושב שזו אחריות שלכם כממשלה – לשתף פעולה אחד עם השני

עודד פורר:  חד משמעית

עודד פורר:      עכשיו תראו, בסיפור של המדענים העולים, סליחה, אני לא קיבלתי פה תשובה

עודד פורר:  זה שהתקציבים וההוצאות על מדענים עולים גדלו זה ברור לחלוטין

עודד פורר:  זה חלק מהטענות שלי לאוצר

עודד פורר:  כי אם הגיעו לך בשנה אחת 75,000 עולים במקום 30,000, אז באופן טבעי, בכל סעיף שתראה לי היית צריך להוציא יותר

עודד פורר:  אבל המועצה הלאומית למחקר פיתוח אזרחי פרסמה אתמול שמ-7 באוקטובר מתנהל חרם סמוי על חוקרים ישראלים שבא לידי ביטוי בביטול הזמנות לכנסים משותפים, דחיית מאמרים לפרסום, דחיית מענקים לחוקרים ישראלים

עודד פורר:  זה האיום אבל זאת גם ההזדמנות שלנו

עודד פורר:  זאת ההזדמנות שלנו להביא אותם לכאן

עודד פורר:  ובתקציב מדענים עולים, סליחה, כשהם נמצאים היום בתוך המערכת הם לא יודעים מה יהיה התקציב ב-2024 והם לא יודעים אם יהיה להם תקציב למדענים עולים ל-2024

עודד פורר:  לתקנים הקיימים, לאלה שנמצאים היום בתוך המערכת

אביחי כהנא: קיימים אמרנו שלא ניגע

אביחי כהנא:  אמרנו שאנחנו נדאג שלא ניגע בקיימים

עודד פורר: אני אומר לך מה עלה פה

עודד פורר:  לא הייתה שום אמירה ברורה שאומרת "חברים, תקציב 2024 - - -     

אופיר סופר: אני לא יכול להגיד שום אמירה ברורה עד שאני יודע את המסגרת התקציבית

אופיר סופר:  אני יכול להגיד שאני ב"מאסלו", כן? יותר מחויב לקליטת ילדים, לצורך העניין

אופיר סופר:  אמרתי את זה גם אז, ולמרות שאמרתי את זה גם אז הראיתי שתקצבתי יותר - - -     

עודד פורר: אתה מבין אבל את המשמעות בשביל המדענים, שהם יפטרו אותם

עודד פורר:  זאת המשמעות

אופיר סופר: הבנתי

אופיר סופר:  הבנתי, אדוני יושב-הראש

אופיר סופר:  יש עניין, נכון, של שיתוף פעולה עם עוד משרדים, וצריכים להיות כאן עוד אינטרסים

אופיר סופר:  אבל בסופו של דבר, אני מודה, אני לא יכול הכל

אופיר סופר:  לי יש את סדרי העדיפויות שלי

אופיר סופר:  סדרי העדיפויות שלי זה הבסיס של הבסיס של הקליטה

אופיר סופר:  ואני לא אומר שאני מניח ידיים מהדברים האחרים

אופיר סופר:  רק אני יודע על מה אני יכול להתאבד ועל מה פחות

אופיר סופר:  אני עדיין אומר, ואני אומר את הדברים בזהירות ואני מפתיע לטובה

אופיר סופר:  אז אנחנו נילחם על זה, אנחנו ניאבק על זה

אופיר סופר:  אבל אתה מבין שסוגיית הדיור שהעלית נוגעת לכל העולים

עודד פורר: חד משמעית, אבל גם כשאנחנו מדברים על ה"מאסלו", כשאני יודע שאנחנו נמצאים היום ב-20 בדצמבר, אנחנו, החבר'ה האלה, ב-1 בינואר, המוסדות האלה, הרי, אף אחד לא מוכן לקחת אחריות

אביחי כהנא: אף אחד לא חושש במוסדות, ולא שמענו על זה, שב-1 בינואר הוא לא ימשיך

אביחי כהנא:  אנחנו הבהרנו - - -     

עודד פורר: סליחה?     

אביחי כהנא: אז אפשר להבהיר את זה שוב

אביחי כהנא:  אנחנו לא אמרנו מעולם שמי שהתחייבנו לגביו, נפסיק את ההתחייבות

אביחי כהנא:  אמרנו כל הזמן שמי שהתחייבנו לגביו, נמשיך

אביחי כהנא:  כמה נוכל להכניס עוד? זה יהיה תלוי בתקציב שלנו, כי אין לנו מה לעשות - - -      

עודד פורר: זאת לא הייתה העמדה שהוצגה פה בוועדה לגבי 2024

אביחי כהנא: בסדר, זה היה לפני חודש, חודש וחצי, אני לא יודע

אביחי כהנא:  בכל אופן, אני לא שמעתי מישהו אחד שבא ואמר לי "אני לא יודע מה קורה איתי ב-1 בינואר"

עודד פורר: אמרו

עודד פורר:  פה

עודד פורר:  פה

עודד פורר:  הנציגים שלך היו בדיון

עודד פורר:  הסמנכ"לים שאתם מתלוננים שמזמינים אותם לדיון היו פה בדיון

עודד פורר:  אז זה המצב

עודד פורר:  עכשיו תראו, אני, לסיכום באמת מבקש מכם כמה דברים; אחד, אנחנו נקיים ישיבה לגבי חסמי עלייה באזורים מסוימים בעולם

עודד פורר:  היא תהיה ישיבה מצומצמת יותר

עודד פורר:  אני מספר גם לנוכחים שהייתה אמורה להיות ישיבה לגבי אומנים עולים בשבוע שפרצה המלחמה ומאז כמובן, עם שר התרבות והספורט

עודד פורר:  ואנחנו נחדש אותה עכשיו, כי בסך הכל חוזרים לאיזושהי שגרת חירום כזאת או אחרת

עודד פורר:  אני יותר ממבקש בקצב מהיר בנושא הקרן לעסקים – תניעו את זה

עודד פורר:  זה מתחת לידיים שלכם

עודד פורר:  בהשקעה קטנה עם תועלת גדולה

עודד פורר:  ממש

עודד פורר:  ממש אנשים משוועים לזה

עודד פורר:      הנושא של נעל"ה, זאת פנייה שלנו

עודד פורר:  אם תוכלו לעשות את זה עם "אופק" אני חושב שזה יכול להיות עוד אחד מסל הפתרונות כחלק מהדברים

עודד פורר:  ובנושא של המדענים, אני מצפה, ואני אומר את זה גם ברמת ממשלה, התוכנית של המדענים העולים הקיימת – בסדר, זה לקיים – אני מצפה עכשיו לנצל את ההזדמנות הזאת

עודד פורר:  הייתה פעם החלטת ממשלה, לדעתי היא עברה ב-2011 או 2011, גדעון סער כשר חינוך היה שותף לה, של השבת המוחות

עודד פורר:  אני מצפה לייצר איזשהו מנגנון כזה נוכח הפוטנציאל ממוסדות המחקר והאקדמיה הבינלאומיים הכי טובים בעולם, שיושבים שם הרבה מאוד חוקרים, שחלקם זה ישראליים שיכולים להיות תושבים חוזרים, וחלקם הם פוטנציאל לעלייה

עודד פורר:  חבל שנפספס את זה

עודד פורר:  זאת הזדמנות שתהיה השנה

עודד פורר:  יכול להיות שבשנה הבאה, כשיהיה שקט, אתה יודע, כשמוציאים את העצם מהגרון כבר כולם שוכחים שפעם היה

עודד פורר:       אני מתנצל, חברת הכנסת מזרסקי, שלא נתתי לך לדבר, אנחנו פשוט חייבים לסיים

עודד פורר:  תודה רבה, הישיבה נעולה